text:
Kico ta un Censo?
Un Censo ta un conteo general di poblacion y vivienda. Durante e Censo nos ta conta tur hende cu ta bibando na Aruba riba un momento specifico den tempo, esta 1 di oktober 2020.
Cada cuanto aña un Censo ta tuma lugar?
E Censo ta wordo teni segun principionan y recomendacionnan di Nacionan Uni y ta wordo teni cada 10 aña.
Na ki aña e prome Censo oficial a tuma lugar na Aruba?
Na 1972 a cuminsa colecta datonan pa medio di un Censo oficial na Aruba.
Cua ta e meta principal di e Censo?
E meta principal di e Censo ta pa colecta datonan detaya, confiabel y di calidad halto pa por haya un bista di e desaroyonan cu a tuma lugar den nos poblacion den transcuro di e ultimo 10 aña.
Riba cua preguntanan un Censo ta duna contesta?
1. Ken nos ta
2. Cuanto nos ta
3. Unda nos ta biba
4. Con nos ta biba
Pakico un Censo ta wordo organisa?
E Censo ta wordo organisa pa haya sa e cantidad exacto di habitante y vivienda y alabes pa haya un bista detaya di e caracteristicanan social y demografico di nos poblacion, manera edad, sexo, composicion di hogar, estado di salud, nivel di educacion y estado di empleo.
Pakico un Censo ta importante?
Censo ta hopi importante pa nos puebo, ya cu e datonan colecta ta yuda guia sector publico y priva, pa por planea a base di situacionnan actual y real den nos comunidad. Alabez por compara e cifranan actual cu e Censonan anterior pa sigui e desaroyonan cu a tuma lugar den nos comunidad.
Pakico contribui na e Censo?
Door di contribui na e Censo, tur persona bibando na Aruba ta haya e oportunidad pa contribui na nan mesun bienestar, e bienestar di nan famia y tambe na e bienestar di henter nos comunidad.
Mi tin e deber pa coopera cu Censo?
Segun e Landsverordening volkstellingen, 1991 (artikel 9, lid 1) tur persona ta obliga pa participa na e Censo y yena e informacion correcto. Cooperando cu e Censo cu datonan actual y real pa por yuda stipula maneho pa guia e presente y futuro di bo pais, nos pais. Solamente cu e cooperacion di un y tur, Censo 2020 lo ta un exito!
Pakiko NO gaña durante e Censo
CBS ta pidi e cooperacion di tur hende pa no solamente coopera cu e Censo, pero tambe pa duna informacion corecto. E Censo tin cu duna nos un bista completo di desaroyonan cu a tuma lugar na Aruba abase di datonan y situacionan real di nos comunidad. Solamente cu datonan real, maneho por wordo stipula na un manera debido pa yuda nos pais bay dilanti.
Dunando informacion cu no ta corecto ta crea situacionnan cu no ta cuadra cu e realidad di nos poblacion y asina ta stroba e proceso pa yega na maneho structura y sostenibel pa nos tur. Si informacion di e entrada di hogarnan no ta corecto, no por determina e situacion di bienestar y pobreza na nos pais.
Pakiko un Censo durante e pandemia di COVID-19?
Durante di e pandemia ta mas importante cu nunca pa ehecuta e Censo pa asina por midi e impacto cu e pandemia aki tabata tin pa nos comunidad. Pa nos por forma nos futuro, nos mester conoce e situacion actual di nos isla basa riba datonan real y confiabel.
Un Censo por wordo compara cu un potret?
Si. Un Censo por wordo compara cu un potret cu ta wordo saca di tur e habitantenan di Aruba riba un momento specifico den tempo. Tur esnan cu na e momento di saca e potret ta riba e potret, ta wordo conta.
Ken ta wordo conta durante di e Censo?
Durante di e Censo mester conta tur persona cu na e momento di Censo, esta 1 di oktober 2020 12.00 di marduga, ta biba na Aruba pa 1 aña of mas of tin e intencion di keda biba na Aruba pa 1 aña of mas. Mester tene bon na cuenta cu babynan cu ta nace despues di e momento di Censo no ta wordo conta, ni tampoco esnan cu a fayece net prome cu e momento di Censo.
Ki ora un baby no tin cu wordo conta durante e Censo?
E momento di Censo 2020 ta 1 di oktober 12:00 am. Esaki kiermen cu si un baby nace dia 1 di oktober 12:01 am of despues di esaki, e no ta wordo conta, mirando cu na e momento di Censo e baby no a nace ainda.
Ki ora un baby si tin cu wordo conta durante e Censo?
E momento di Censo 2020 ta 1 di oktober 12:00 am. Esaki kiermen cu si un baby nace dia 30 di september 11:59 pm of prome cu esaki, e ta wordo conta, mirando cu na e momento di Censo e baby a nace caba.
Ki ora un persona cu a fayece si tin cu wordo conta durante e Censo?
E momento di Censo 2020 ta 1 di oktober 12:00 am. Esaki kiermen cu si un persona a fayece dia 1 di oktober 12:01 am y despues di esaki, e ta wordo conta, mirando cu na e momento di Censo e persona aki tabata na bida ainda.
Ki ora un persona cu a fayece no tin cu wordo conta durante e Censo?
E momento di Censo 2020 ta 1 di oktober 12:00 am. Esaki kiermen cu si un persona a fayece dia 30 di september 11:59 pm y prome cu esaki e no ta wordo conta, mirando cu na e momento di Censo e persona aki ya no tabata na bida.
Ken ta wordo conta durante e Censo?
- Tur persona cu na momento di Censo (1 di oktober) ta biba 1 aña of mas na Aruba of tin e intencion di keda biba na Aruba pa 1 aña of mas lo wordo conta.
- Esnan cu na momento di Censo (1 di oktober) ta den exterior pa motibo di vacacion, pa trabao of pa motibo medico tambe lo wordo conta
- Tur persona cu ta forma parti di nos comunidad, incluyendo esnan cu ta biba den institucionan manera por ehempel casnan di cuido pa nos grandinan, como tambe esnan cu no tin lugar di biba, lo wordo conta
Ken NO ta wordo conta?
- Turista
- Personanan cu tin menos cu 1 aña biba na Aruba y no tin e intencion di keda biba 1 aña of mas na Aruba (Por ehempel personanan cu ta bin traha na Aruba pa solamente algun luna of personanan cu ta traha den exterior y ta bin Aruba durante di nan vakantie so)
- Arubianonan cu ta biba den exterior (por ehempel studiantenan)
- Militarnan Hulandes cu ta keda menos cu 1 aña na Aruba
Mi informacion ta keda confidencial?
Pa ley CBS tin e deber di proteha y tene tur informacion ricibi confidencial.
CBS ta mara na secrecía di informacion?
Personal di CBS y tur persona cu ta yuda pa ehecuta e Censo ta mara pa ley na secrecia di informacion (Landsverordening volkstellingen, 1991, artikel 10).
Boso ta comparti e informacion cu mi ta duna?
CBS ta prohibi pa ley pa comparti datonan individual obteni cu cualquier persona, compania, instancia of departamento di gobierno. E datonan obteni tampoco no por wordo publica di tal forma cu por identifica un persona, compania of instancia en particular. Solamente datonan agrega ta wordo publica.
Mi tin cu duna mi nomber di berdad?
E ta bon pa indica cu maske den e cuestionario di Censo 2020 ta puntra pa e nomber di e personanan cu ta forma parti di e hogar, e informacion aki ta wordo usa solamente pa por yena e cuestionario na un manera mas facil. No mester di yena e nomber completo. Por scohe tambe pa yena e nomber di cariño of e inicialnan di e persona of simplemente indica cu e nomber di e persona ta por ehempel: mama, tata, yiu, wela, welo, of cualquier otro specificacion di e persona cu ta forma parti di e hogar. Unabez cu e informacion aki wordo analisa, e “nombernan” aki ta wordo descarta y converti den un number (persona 1, 2, 3, etc.).
Mi papelnan no ta regla manera mester ta. Mi mester contribui na Censo 2020?
Durante di e Censo, tur persona cu dia 1 di oktober 12:00 am ta bibando na Aruba pa 1 aña of mas of tin e intencion di keda biba na Aruba pa 1 aña of mas, mester wordo conta. Esaki ta inclui tur persona cu ta forma parti di nos comunidad, sin tene na cuenta nan estado legal. Den e cuestionario di Censo 2020 no tin preguntanan relata na e estado legal di un persona. Esaki ta haci cu di ningun manera por identifica un persona cu no tin su papelnan regla manera mester ta.
Mi ta wordo conta na e adres na unda mi ta inscribi na oficina di Censo/Registro Civil?
Durante di e Censo personanan ta wordo conta na unda enberdad nan ta biba dia 1 di oktober 2020. No ta puntra na unda nan ta registra na Censo/Registro Civil.
Mi ta keda drumi algun dia cerca mi mayornan y algun dia cerca mi pareha. Unda mi tin cu wordo conta?
Den e casi aki e persona tin cu scoge na unda e ta keda mas día den siman, sea na e vivienda di su mayornan of na e vivienda di su pareha. E ta importante pa cada persona wordo conta solamente 1 biaha y solamente como parti di 1 hogar!
Mi ta comparti e custodia di mi yui. Unda mi yiu tin cu wordo conta?
Den e caso aki mester scoge e adres na unda e mucha ta keda mas hopi dia den siman. E mucha mester wordo conta solamente 1 biaha y como parti di solamente 1 hogar (sea e hogar di su mama of esun di su tata).
Censo 2020 durante un pandemia?
E motibo principal di e Censo ta pa colecta datonan detaya, actual y confiabel di henter e poblacion di Aruba pa por duna un bista di desaroyonan social y demografico cu a tuma lugar den nos pais den e transcurso di e ultimo 10 aña. E datonan aki ta wordo usa pa guia maneho y planificacion pa nos yega na un mihor presente y futuro pa Aruba. Net awo cu Aruba ta pasando den temponan difícil e ta mas importante cu nunca pa tin datonan actual y detaya cu ta describi e situacion real di personanan y hogarnan na Aruba. Pa e motibo aki, CBS ta pidi tur hogar pa coopera cu Censo 2020. Tambe nos ta encurasha tur hogar pa yena e cuestionario online. Hogarnan cu no por hasi esaki, lo bishita nan personalmente desde 1 di november. Durante di e Censo, personal di CBS ta atento pa mantene nan mes na e reglanan stipula pa Departamento di Salud Publico.
E cuestionario ta den Papiamento so?
No. E cuestionario di Censo 2020 ta den 4 idoma. Por kies pa contesta e cuestionario den Papiamento, Spaño, Ingles y Hulandes.
E cuestionario di Censo ta parti den cuanto parti?
E cuestionario di Censo ta parti den 3 parti: preguntanan di e hogar, e caracteristicanan di e vivienda y e caractersticanan di cada persona den e hogar.
Con mi por yena e cuestionario di Censo 2020 online?
Por yena e cuestionario di Censo 2020 door di bishita e website www.census2020.aw y uza e number di percela di WEB pa haya acceso na e cuestionario.
Kico ta pasa si mi no yena e cuestionario di Censo 2020 online pa mi hogar?
Hogarnan cu no yena e cuestionario di Censo 2020 online lo wordo bishita door di un teller desde 1 di november 2020. CBS ta encurasha tur hogar pa yena e formulario di Censo online.
Kico ta mi number di percela?
E number di percela (account number) di WEB ta parece na e parti ariba di e recibo/cobranza di WEB.
Mi no tin un number di percela (por ehempel door cu mi ta biba den un apartamento)
Si e hogar no tin un number di percela, tuma contacto cu e helpdesk di CBS na 524 7444 entre 8or di mainta y 8or di anochi pa asina nos por duna e hogar un codigo individual pa por yena e cuestionario di Censo 2020.
Pakico yena e cuestionario online?
Debi na e situacion di COVID-19, CBS a opta pa promove e yenamento di e cuestionario di Censo 2020 online. Di e forma aki tur hogar naAruba ta haya e oportunidad di yena e cuestionario di Censo 2020 den nan mesun tempo y den e seguridad di nan mesun hogar. Hogarnan cu pa un motibo of otro no yena e cuestionario online, lo wordo bishita door di un teller di CBS entrante 1 di november 2020. E teller lo entrevista e hogar pa asina por yena e cuestionario di Censo 2020 riba un tablet.
Mester yena e cuestionario den un solo biaha?
Si, pa seguridad di bo mesun informacion personal, e cuestionario di Censo 2020 mester wordo yena den un solo biaha.
Por usa e mesun number di percela mas cu un biaha?
No e number di percela por wordo usa solamente 1 biaha. Si e ora di yena e number di percela ta haya un error message, tuma contacto cu e helpdesk di CBS na: 524 7444 (via telefoon of whatsapp) of manda un e-mail na: census2020@cbs.aw. Personal di CBS lo duna e hogar un codigo individual pa por haya acceso na e cuestionario di Censo 2020 online.
Nos ta mas cu 1 hogar na mi adres. Kiko mi tin cu haci?
Den e caso cu tin mas cu 1 hogar riba e adres, un hogar ta uza e number di percela di e adres y e otro hogar tin cu tuma contacto cu CBS na: 524 7444 pa asina bo por haya un código individual pa asina e tambe por yena e cuestionario di Censo 2020.
Con ta garantisa e seguridad di e informacion colecta durante Censo 2020?
CBS kier enfatisa cu a tuma precaucionan y medidanan necesario pa garantisa e seguridad di e informacion di cada persona, cada hogar y cada instancia. A opta por ehempel pa hasi uzo di un server local pa asina por garantisa e seguridad di e data colecta. Solamente personal di CBS encarga cu e analisis di e datonan colecta tin acceso na e datonan.
Pakiko preguntanan tocante vivienda?
Ta importante pa haya un bista di e caracteristicanan di e viviendanan na Aruba. Por ehempel e cantidad di camber, e cantidad di baño y si e vivienda tin acceso na facilidadnan basico.
Pakiko pregunta tocante cantidad di camber den un vivienda?
E cantidad di camber den un vivienda dividi door di e cantidad di persona cu ta biba den e vivienda ta indica por ehempel si e espacio cu e hogar ta biba aden ta adecua of limita. E calculacin aki ta parti di e asina yama “Better Life Index” of “Indice pa un Bida Miho”.
Pa por calcula entre otro e “Indice pa un Bida Miho” e cuestionario di Censo 2020 ta inlcui preguntanan di e sorto di vivienda den cual hogarnan ta biba, por ehempel si e ta un cas, un apartamento of un otro sorto di vivienda. Tambe ta puntra si e vivienda ta e propiedad di e hogar of e ta na huur y cuanto tempo e hogar tin ta biba den e vivienda.
Ki otro preguntanan tin tocante vivienda?
Otro preguntanan inclui den e cuestionario di e Censo 2020 tocante vivienda ta e superficie total di e vivienda, si tin un cushina of otro lugar pa cushina, si tin conexion di awa, corriente, telefoon y cable y si e conexionnan aki ta habri.
Dicon preguntanan tocante composicion di hogar?
E composicion di hogarnan na Aruba ta hunga un rol importante den e bienestar economico y social di nos pais. Pa e motibo aki e cuestionario di Censo 2020 ta inclui preguntanan pa por determina e composicion di hogarnan na Aruba.
Kiko ta un hogar?
Un hogar ta consisti di tur persona cu ta biba den un vivienda y ta comparti gastonan hunto (por ehempel hypotheek, huur, awa, corriente, etc.), ta usa e espacionan di e vivienda hunto (por ehempel ta sinta come hunto, wak television hunto, etc.).
Cual ta e diferente tipo di hogar cu CBS ta distingui?
Prome cu determina e composicion di hogar, mester determina e composion di famia. Pa esaki CBS ta haci un distincion entre e estado legal y e estado sociologico di parehanan. Pa locual ta trata e estado legal, ta tuma den consideracion si esnan cu ta forma un pareha hunto, ta casa cu otro of no. Pa e estado sociologico e no ta importante si e personan cu ta forma un pareha ta casa cu otro of no.
Den e estado legal ta haci distincion entre:
1. Pareha casa cu otro cu yiu
2. Pareha casa cu otro sin yiu
3. Mama cu yiu
4. Tata cu yiu
5. Persona bibando su so.
Den e estado sociologico ta haci distincion entre:
1. Pareha cu yiu
2. Pareha sin yiu
3. Mama cu yiu
4. Tata cu yiu
5. Persona bibando su so.
Den un hogar por tin un of mas diferente famia.
Con por determina e composicion di hogar?
Pa por determina e composicion di un hogar mester identifica e relacion entre e personanan den e hogar. Pa e motibo aki ta puntra si tur persona den e hogar ta famia di otro, tambe door di matrimonio. Tambe ta puntra si e mama y e tata di e personanan den e hogar ta biba den e hogar y si e personanan ta biba cu un pareha riba un base duradero, sea casa of no casa. Tambe ta puntra e estado civil di cada persona cu ta 14 aña pariba.
Ki otro preguntanan tin tocante composicion di hogar?
Den e cuestionario di e Censo 2020 ta puntra tambe pa e sexo, edad, fecha di nacemento, pais di nacemento y nacionalidad di cada persona den e hogar.
Tur e preguntanan menciona den e parti aki ta hasi cu CBS por determina e composicion di cada hogar na Aruba y tambe e structura di nos poblacion pa edad, sexo y desendencia.
Aruba su poblacion ta multicultural?
Si. E poblacion di Aruba ta un mescla di personanan cu ta bin for di diferente pais y cu tin diferente nacionalidad. Na Censo 2010 e poblacion di Aruba tabata consisti di personan procedente di 133 diferente pais y cu 96 diferente nacionalidad. Di esnan naci na Aruba, un tercera parti tabata tin por lo menos 1 mayor cu a nace den exterior.
Dicon preguntanan tocante migracion?
Den transcuro di e ultimo 10 aña a bin diferente desaroyo pa locual ta trata migracion. E situación na diferente pais na mundo tabata tin un impacto riba e migracion pa y for di Aruba.
Cu e datonan di Censo 2020 por haya un bista completo di e cantidad di personan bibando na Aruba y nan caracteristicanan. Por ehempel por haya sa cuanto di e personanan bibando na Aruba a nace na Aruba y a keda biba henter nan bida na Aruba. Tambe por haya sa cuanto a bay for di Aruba y ta bibando bek na Aruba y tambe cuanto aña nan a keda den exterior. Di esnan no naci na Aruba tambe lo haya sa cuanto aña den total nan tin bibando na Aruba y for di cual pais nan a migra bin Aruba. Tur e informacion aki y mas nos lo por haya sa door di Censo 2020.
Ta inclui preguntanan tocante desendencia?
Si. Preguntanan tocante desendencia ta duna nos e oportunidad pa midi e diversidad cultural di nos poblacion.
Dicon preguntanan tocante salud?
E parti di salud den e cuestionario di Censo 2020 ta contene preguntanan tocante salud general, limitacionan físico y mental y necesidad di cuido. E preguntanan aki ta esencial pa haya sa e cantidad total di personanan cu limitacion na Aruba como tambe e estado di salud general di nos poblacion.
Pakiko preguntanan di uzo di technologia den un Censo?
Tecnologia por mehora e calidad di bida di e ser humano ya cu por wordo uza como medio pa siña y educa, pa keda den contacto cu otro y pa duna y ricibi informacion. Mirando e rapidez di e desaroyonan den e mundo tecnologico, e ta hopi importante pa midi e desaroyonan cu a tuma lugar na Aruba riba e tereno aki.
Ki preguntanan ta inclui tocante ICT?
Den e cuestionario di Censo 2020 ta inlcui preguntanan tocante e acceso na internet, e uzo di internet pa scol y trabao y e acceso na aparatonan cu ta wordo uza pa bay online. E datonan aki ta cada biaha mas importante, sigur si tene na cuenta cu e COVID-19 a forza nos pa bay mas y mas den e direccion di haci trabaonan online y for di cas y tambe sigui lesnan di scol online.
Pakiko preguntanan tocante educacion?
Durante di Censo 2020 dos pregunta importante tocante educacion ta wordo haci. Uno ta dirigi na esnan cu ta bayendo scol y e otro ta pa midi e nivel mas halto di educacion di nos pueblo.
Dicon educacion ta un di e temanan principal den Censo 2020?
Educacion ta un di e temanan principal den Censo 2020 ya cu educacion ta na e centro di e desaroyo di un pais. Un pueblo bon educa ta forma e rikesa mas grandi di un pais.
Na ken e preguntanan di educacion ta dirigi?
Preguntanan di educacion ta dirigi na tur esnan cu ta bayendo scol of cu ta siguiendo un educacion, incluyendo e baby di mas chikito cu ta bishita un creche, muchanan y hobenan cu ta bayendo un scol parti mainta, atardi of anochi y esnan cu ta sigui un educacion online.
Ta colecta informacion tocante e nivel di educacion di mas halto?
Si. Tambe ta colecta informacion valioso di e nivel di educacion di mas halto di nos poblacion, incluyendo di esnan cu ta forma parti di nos forza laboral.
Dicon e nivel di educacion di mas halto ta importante?
Abase di e nivel di educacion di mas halto di nos poblacion por determina den cual ramonan di estudio nos tin suficiente persona bon educa y den cual ramonan falta conocemento. E informacion aki ta yuda stipula maneho pa por yega na un pueblo bon educa cu por carga e desaroyo economico di nos pais.
Dicon preguntanan tocante labor?
Datonan di nos forza laboral di Aruba ta sumamente importante ya cu e ta duna un bista di e desaroyonan economico y social di nos pais. Pa e motibo aki, e cuestionario di Censo 2020 ta inclui preguntanan di labor pa tur persona di 14 aña pariba. Entre otro ta wordo puntra si den e siman prome cu e Censo, nan a traha pa 4 ora of mas.
Kico ta puntra na esnan cu ta traha?
Na esnan cu a traha ta puntra e tipo di traboa cu nan a eherce, como tambe e nomber y ubicacion di e negoshi, compañía, instancia of departamento na unda nan a traha. Di e forma aki por haya un bista completo di e forza laboral di Aruba como tambe di e distribucion di ocupacionnan y industrianan na Aruba.
Kico ta puntra na esnan cu no ta traha?
Na esnan cu no ta traha ta puntra si nan ta buscando trabao y tambe cual ta e motibonan principal pa nan ta sin trabao. Di e forma aki por haya un bista tambe di e magnitud di e situacion di desempleo na Aruba como tambe di esnan cu pa un of otro motibo no ta activo riba nos mercado laboral.
Dicon preguntanan tocante entrada?
Un di e metanan principal di e Censo ta pa colecta datonan detaya di e situacion socio-economco di personanan y hogarnan na Aruba. Pa haci esaki posibel, e cuestionario di Censo 2020 ta inclui preguntanan riba e entrada cu cada persona den e hogar ta ricibi, sea for di su trabao principal of for di otro fuente(nan) di entrada.
E datonan aki ta yuda determina e estado di bienestar economico como tambe e estado di pobreza di hogarnan na Aruba. Datonan di e situacion socio-economico actual di nos poblacion ta esencial.


c: text/html

text:
WILLEMSTAD — Den e klase A Maskulino. Stakamahakchi a bataya fuerte kontra di Green Tigers pero e Tiger nan a pone òrdu i a gana Staka 2-0 (25-22 ,25-20).
Den klase Superior Femenino, e rivalnan di e era moderno Stakamahakchi i Shuatanari a topa otro den un wega dramátiko. Shutanari ta sali gana e promé sèt 25-15 pero Staka ta bin bèk i kue e di 2 i di 3 sèt 26-24 i 25-21. Ora tur hende a kere ku Staka tin tur kos bou di kontrol, e mucha nan di Henry Delfina a kambia nan strategia i bai ku e di 4 sèt ku skore di 35-33 un skore ku ta papia pa su mes.
E fanatikonan a lanta para pa wak e sèt final i e lucha tabata formal i tabata Shuatanari ku a skore e punto final pa bai ku e viktoria i e euforia tabata kompletu pa e tim di spònser pa Laboratio de Medicos
E kampionato ta kontinuá djadumingu awor ku un seri di wega super interesante kuminsando for di 15.30 den Sala Errol Rooi.

robotstxt: allowed

filter: keep


text:
WILLEMSTAD — Manera ya ta konosí, mañan 8 di mart mundu ta selebrá dia internashonal di hende muhé. FFK den kolaborashon ku SUBT tambe lo selebrá e dia spesial aki dor di duna inisio na e kampionato di dama netamente riba e dia dediká na e ser muhé. Esaki ku e meta pa duna un realse na tur nos dama nan ku ta práktika futbòl aki na Kòrsou.
E apertura aki lo tuma lugá na Stadion Dr. Antoine Maduro pa 7’or di anochi i durane e partido inisial, e ekipo di SUBT lo enfrentá Inter Willemstad.
Kampionato di dama 2018 lo konta ku partisipashon di 8 tim kual ta:
- Hubentut Fortuna
- Inter Willemstad
- Vesta
- Rio Magdalena
- SUBT
- Sithoc
- Jong Holland
- Victory Queens
E ekipo nan aki lo bai enfrentá otro tur wikènt durante e partidonan di dama ku lo kontinuá próksimamente.
E komishon di dama ku a keda instalá resientemente ta trahando duru huntu ku e ekiponan di dama pa mira kon por promové futbòl di dama den nos pueblo. E meta di e komishon aki ta pa stimulá mas dama pa djòin un ekipo i kuminsá práktika futbòl. E aña aki, mes kos ku aña pasa, nos lo tin algun selekshon di dama ku lo bai representá nos den eksterior. Aktualmente e selekshon di dama U-15 ta den preparashon pa un kampionato internashonal ku nan lo mester partisipá na dje proksimamente. Pues trabou nan ta sigui tuma lugá pa desaroyo di futbòl di dama aki na Kòrsou. Tur esaki, parti di un plan ku e komishon di dama a traha ku lo keda implimentá durante e aña nan binidero na bienestar di futbòl pa dama.
Pa abo dama ku ke práktika futbòl, bishitá nos página di Facebook; Curacao Woman Football òf Federashon Futbòl Kòrsou i haña tur informashon tokante e ekiponan di dama ku tin aktualmente.
Un invitashon ta bai na henter e pueblo di Kòrsou pa bin Stadion Dr.Antoine Maduro mañan anochi 7’or pa bin selebrá dia internashonal di hende muhé, disfrutá di bo deporte prefrí i mira kiko tur nos dama nan tin aden!
Kòrda ku entrada ta kompletamente grátis!
FFK i SUBT ta warda bo!


text:
KRALENDIJK – Suzanne Suzy Thodé, Lider di URB resientemente a emití un komunikado tresiendo su prekupashon dilanti di lokenan ta sosodé den sala di konseho insular.
”Último ei tabata tin un mal komprondementu den seno di e partido polítiko ku tin e mayoria di representante den konseho insular. Pa ami komo un lider polítiko, mi ta haña ku un persona ku ta gaña asina aki riba otronan I pa di 3 biaha kaba ta un persona hopi peligroso pa laga e sigui okupá kualke funshon vital den polítika I gobernashon di nos isla. Mi a skucha kon e ta papia den media I pa 4 ora despues resultá ku lokenan ku el a papia den media tabata mentira. No por, bo no por ta gaña riba un dama asina, bo no por ta gaña riba un konsehal asina, bo no por ta gaña riba un lider di frakshon asina anto pa kolmo e dama aki ta representá bo mes partido. Pa ami, mirando ku no ta promé biaha i pa evitá ku aktonan negativo asina aki ta ripití, moshon di deskonfiansa mester wòrdu pasá per dirèkt, tantu na konseho insular komo na e sobra di e BC kompletu paso zwijgen is toestemmen. No a sobra nada otro paso es mas, ta asta un lider di un partido polítiko. E partido polítiko konserní tambe mester buska un manera ku e persona aki promé ku ta aun mas lat.
Anto gezag, si bo ta bolbe laga un komportashon i aktitut I inprofeshonalismo asina aki pasa bai anto sigur ta kuminsá kuestioná bo persona tambe paso ku un supuesto profeshonalismo di e nivel aki, kon un gezaghebber asina aki por ta un persona responsabel mas pa konfia pa ta para na kabes di kualke organisashon òf komo tata di pueblo? Bo no mag ni bo no por ta partidista I zwijgen is toestemmen, pues si tur hende a keda ketu, ta paso tur hende ta di akuerdo ku tin gañamentu anto na un nivel bastante bago asina aki ta tumando lugá den un konseho insular i su BC. E situashon ku a presentá atrobe aki no ta algu normal ni no por konsider’é komo algu normal hamas I nunka, ni tampoko por permití’e bira e normal nobo. Pues p’esei moshon di deskonfiansa ta nesesario pa hinter e tim, evitá aun mas korupshon, esaki ta mi humilde opinion.
Despues di algun mal eksperensia presensiando reunionnan di konseho insular, mi a disidí di stòp di bai reunionnan di konseho insular. Segun tempu tabata bai, mi a evaluá I ripara ku tabata parse manera ku e reunionnan di konseho insular a kuminsá subi di nivel, pues mi a disidí ku na sèptèmber 2020 mi lo bolbe kuminsá presensia reunionnan di konseho insular. Asina a resultá ku djamars promé (1) di sèptèmber mi a presensia atrobe un reunion di konseho insular. Honestamente mi a sali ku sintimentunan miksto for di e reunion aki, si mi sigui bai òf no pero teniendo na kuenta ku ta e reunion di mas importante di Boneiru su polítika I gobernashon, mi a disidí ku mi lo sigui bai tòg.
Lastimamente ku FB di OLB no a publiká mas ku lo tin reunion su djamars despues ku tabata 8 di sèptèmber ni tampoko su siguiente djamars ku tabata 15 di sèptèmber.
Ku un inmenso asombro mi a sinta wak algun parti di e último reunion di konseho insular kaminda ku tabata tin komportashonnan, laga mi yama nan emoshonal ku asta un tiki medio falta di rèspèt pa ku pueblo di Boneiru a bini dilanti. Na mi konsepto, tur e asuntu a start pa motibu di preguntanan aklaratorio nesesario tokante un persona ku supuestamente lo tin 4 funshon den e gobernashon aktual. Awèl esta un bèrgwensa nashonal I internashonal pa nos Boneiru, tantu korupshon den elekshon pa yega na poder pa e resultado bergonsoso aki? Turesten, ainda no a duna ningun kontesta satisfaktorio riba e preguntanan aklaratorio aki pues a buta un komedia dramátiko pa evitá ku pueblo ta haña sa ta kiko eksaktamente ta pasando. Tiki tiki pero sigur ta bira un hecho ku bèrdat ta plaka, puesto I poder ta manda I dirigí nos gobernantenan, sigur riba e parti di djis ser un ser humano honesto, sinsero I profeshonal den trabou ku ta pueblo a duna.
Pa kaba korona e obra, ta saka un konsehal lider di frakshon pafó di Pasangran, ta mas ku 1 konsehal tabata fout pero ta saka 1 konsehal so pafó, pues aki atrobe e parti di partidista ta bini dilanti. Akaso ta kere ku nos tur ta siegu? Tantu schorsing komo sakamentu di hende pafó ta pruebanan ku un persona no ta kapasitá ni no por dil ku problemanan profeshonalmente. Den e bida aki ora tin problema, nos no ta laga hende grita manera nan kier ni saka hende pafó, nos ta resolvé e problema profeshonalmente paso mester sigui huntu sea kua of ken ke of laga di ke. Kabesnan tin ku baha pa traha huntu paso ta pueblo ta sentral, no ta gezag, no ta gobièrnu ni no ta Hulanda, TA PUEBLO TA SENTRAL.
Pueblo tambe mester komprondé ku hecho ta I ta keda si, ku si bo a bai guera ku un ehérsito di sòldánan ku tabata parse bon+ pero bosnan a pèrdè e guera, despues di 4 aña, ta kon bo ta bolbe bai guera ku e mesun ehérsito di sòldánan aki? Nan a prueba kaba ku nan no por bai ni 1 guera te pa nan bai esun di 2, pues outomátikamente bo sa tambe kaba ku bo ta bai pèrdè e guera aki aun mas mahos ku esun promé.
Tambe ta un hecho ku si bo ke yega un kaminda ku nunka ainda bo a yega, bo mester kana hinteramente un otro kaminda ku bo a kustumbrá di kana, si no ta e mesun sirkulo visioso bo ta keda kai I drai den dje I tempu ta bai laga bo, bida ta bai laga bo. No ta un tristesa? Esakinan ta realidatnan di bida, no ta nada inventá pa ningun hende.
Pero atrobe zwijgen is toestemmen i wak kiko ta pasando den hinter un konseho insular, pueblo ta pa esaki bo a vota? Paso si ta pa esaki bo a vota, oké, mi por komprondé ku bo ta ketu, pero si no ta pa esaki bo a vota, dikon bo ta ketu? A duna algun persona e poder di representá pueblo pa medio di trabounan, funshonnan I tareanan sumamente importante pa kumpli kuné I asta salarionan bunita nan ta haña komo rekompensa tambe, no ta kumpliendo ku tur e eksigensianan konserní pero si ta kobra tur fin di luna anto ainda ta riska pone kara di Boneiru na bèrgwensa tambe den un simpel reunion di konseho insular, dus bosnan no por ni reuní tampoko? Bosnan no por traha huntu tampoko? Bosnan no por sinta huntu manera hende na tinu I yega na desishonnan importante pa futuro di pueblo di Boneiru tampoko?
Pero pueblo ta ketu, o sea, ta pa esaki mes pueblo a vota? Tempu ta bayendo rápido, leinan aun mas intolerante ta pasando ketu bai tras di porta, nos ta bai hasi 10 aña den un struktura estatal konfuso i korupto I si pueblo sigui sinta lur asina aki… Ta Oswin Chin Behilia su kantika di Zikinza so a keda pa sinta lur I kanta: pueblo sigui balia, sigui gosa, sigui drumi, no prekupá bo ku mi, e trein ta sigui kore, si bo no bati bèl, e ta hiba bo un kaminda ku abo no ta tèl…
Na hulandes nan ta bisa bo kla i raspá: Een gewaarschuwd mens, telt voor twee…
KÒRDA A TAHA…
Suzanne Suzy Thodé, Lider di URB


text:
KRALENDIJK — Algun simannan atras a start ku e proyekto pa drecha felt di Rudy Boezem na Nort’i Salinja pa pone yerba artifisial riba dje. Nos a tuma nota ku trabounan ta avansando hopi bon i ku pa aki 2-3 siman e parti fundeshi di e felt lo ta kla pa asina warda yerba artifisial yega di eksterior. E yerba artifisial ta plania pa yega mei mei den luna di November pa asina wordu instala riba e felt aki. Si tur kos kana segun plan hopi chens e siman aki lo kuminsa kita algun di e palu nan di lus ku tin awoki kaba pa kuminsa hala linja pa e fundeshi nobo di e felt. Esaki debi ku ta bai bira e felt kompletamente, pues esaki ta nifika ku e felt ta bai bira un gol na suit i un gol na nort. Pa hopi tempu e felt aki tabata tin un gol pariba i un gol pabou. Pues pa e felt nobo mester ahusta i kita e palunan di lus eksistente pa posishona nan di nobo.
FUENTE: LIVE 99 FM


text:
LOS ANGELES — E ekipo di Los Angeles Dodgers a anunsia ofisialmente ayera ku nan a yega na un akuerdo ku e picher yu di Korsou, Kenley Jansen. Ta trata di un akuerdo di 5 aña pa $80 mion.
Jansen di 29 aña a keda honra temporada pasa ku e premio di Trevor Hoffman Relevista di Aña pa Liga Nashonal. Tambe Kenley a keda selekta pa su prome All-Star Game di su karera. Den 2016 Kenley tabata tin un rekert di 3-2 ku un efektividat di 1.83 i 47 partido salba den 53 oportunidat.
Segun informashonnan, Jansen lo risibi un bono di $4 mion i e sobra sen lo wordu paga di e sigiuente forma:
2017: $10 mion
2018: $10 mion
2019: $18 mion
2020: $18 mion
2021: $20 mion
Adishonalmente, Kenley por kibra e kontrakt despues di temporada 2019 i bira agente liber. E pelotero no tin un klousula kontra kambio den su kontrakt, pero lo risibi $1 mion kada biaha e keda kambia.


text:
Promé ku koriente, awa òf telefòn kai afó:
- Sòru pa bo dispone di un radio ku ta traha riba bateria i èkstra bateria
- Pone e radio riba e frekuensia 97.9 di Radio di Emergensia
- Traha un pakete permanente di emergensia pa warda den bo kas
Ora koriente, awa òf telefòn kai afó:
- Skucha Radio di Emergensia 97.9FM
- Informá si bo bisiñanan tin mester di bo
Krísis di Koriente na Kòrsou
Koriente
Ora despues di un kalamidat koriente ta kai afó, ta importante pa bo tin un radio disponibel ku ta traha riba bateria. Pone su frekuensia kla riba 97.9FM ku ta frekuensia di Radio di Emergensia. Asina bo mes por tende kiko ta sosodé i kiko bo mester hasi.
Awa
Por sosodé ku ta sera e ret di awa òf ku awa ta bira kontaminá. Pa e motibu ei ta importante pa bo tin un kantidat di bòter di awa den kas: 3 liter pa dia pa kada persona den kas, pa un mínimo di 3 dia. Ta importante pa regularmente kambia e awa aki pa awa fresku.
Telefòn
Despues di un emergensia hopi hende ta kuminsá yama otro. Esaki por resultá den un ret di telefòn muchu okupá. No usa telefòn innesesariamente i si bo tin ku yama, keda alkaso i kòrtiku. Si e ret di telefòn kai afó, skucha Radio di Emergensia 97.9FM, riba bo radio ku ta traha riba bateria. Asina lo bo haña informashon tokante kiko ta sosodé, kiko bo por hasi i kon pa drenta den kontakto ku polis òf ambulans.


text:
Prince Royce ta divorsiá
Prince Royce i e modelo aktris Emeraude Toubia ta anunsiá nan divorsio despues di kasi 4 aña di matrimonio i 10 aña di relashon. Nan publisista , Jennifer Nieman a bisa revista People na Spañó ku e desishon aki ta un mutuo akuerdo, ku rèspèt i kariño i mester ta hopi kla ku no tin un tersera persona. Eksigensia di kada un di nan karera ta impedí ku nan por pasa sufisiente tempu di kalidat huntu i e relashon a fria- konsekuensia di esaki. E rumornan a kuminsá na inisio di 2022 partikularmente na luna di mart na momentu ku Emeraude a selebrá su 33 aña solamente ku su amiganan sin ku e kantante a aparesé riba ningun potrèt. Prince Royce i e aktris mehikano a kasa na 2018 i tabatin un bruid espektakular ku a tuma lugá na San Minguel de Allende na México.
(Photo: Prince Royce Twitter)


text:
Tropical Bottling Company y Brouwerij Nacional Balashi a lansa campaña di FIFA World Cup
E ambiente di World Cup 2014 ta den full swing. Relaciona cu esaki Tropical Bottling Company y Brouwerij Nacional Balashi a lansa un campaña caminda tur e amantenan di futbol por gana premionan hopi bunita di un manera masha facil.
Durante un conferencia di prensa teni na Touchdown Sports Bar & Grill, Garret Koolman a duna di conoce cu a traves di e campaña aki pueblo di Aruba por gana bunita T-shirtnan cu nan a laga traha specialmente den e colornan di e diferente teamnan.
Pa gana e T-shirtnan ta facil. Cumpra dos caha di Balashi na cualkier di e 10 supermercadonan participante y bo lo ricibi un T-shirt cu ta bisa: “Dal e bala” cu e color di e team di bo preferencia. E stock di T-shirtnan ta limita ta pa e motibo ey cu ta recomenda pa pasa awe mes cumpra bo cahanan di Balashi pa bo ricibi e T-shirt di bo team.
Cu Bacardi tambe bo por gana! Cumpra 2 boter di Bacardi y tambe bo lo ricibi un T-shirt di “Dal e bala” di Mundial 2014, Koolman a splica.
Ya caba e campaña aki ta na vigor entrante 11 di juni y e deseo ta pa tur hende participa y keda disfruta di e ambiente FIFA 2014 cu Balashi y Tropical Bottling Company.
Banda di esaki por ricibi diferente otro articulo masha bunita. E gasoline stations di Valero tambe ta participa den e campaña aki y cu cada compra di 2 boter di 2 liter di Coca Cola y 25 florin na gasolin bo lo ricibi un bala. Na e supermarketnan, cu compra di 2 boter di 2 liter di Coca Cola, bo lo ricibi e “Coca Cola Fluit” of “Coca Cola Cooler” of bo pechi di Coca Cola.
Ademas, bo por haya e “pocket size schedules” cu informacion tocante orario di e weganan, luganan caminda tin specials di e “bucket deals” y e “hard liqueurs”. Ta bay tin actividadnan den e barnan caminda lo tin promo girls cu ta bay ta partiendo shots.
“Nos ta invita full pueblo di Aruba pa bin mira e weganan na cualkier di e barnan participante”, Zila Wever a expresa.


text:
Cu danki na Wikipedia den papiamento.
‘Ta bon pa nos duna honor na nos yiunan di Tera cu a duna di nan bida pa nos por ta unda nos ta awe… Riba ‘Dia di Betico’, ban honra Betico. -Ingrid’
Na 1972, a continua cu e proceso di decolonisacion y independencia inicia for di aña 40 na e conferencia na Surnam, na unda Betico Croes di partido MEP (Movimiento Electoral di Pueblo) a propone tambe un “sui-generis” Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tene un referendum pa e pueblo mes dicidi su propio destino y a proclama cu: “Aruba hamas lo acepta un federacion ni un nacionalidad di segundo categoria”.
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e “Witboek over de Status Aparte”, y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial.
A sigui na maart 1977, cu e referendum (Aruba a ser obliga pa a yama e referendum aki un ‘encuesta’, pasobra pa ley Aruba no tawata permiti pa tene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un comonwealth nobo, moderno Hulandes, manera tawata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan ‘status aparte’ eyden.
E gobierno di Aruba a asigna e ‘Instituut van Sociale Studies’ den Den Haag pa haci un estudio di Aruba su independencia, cu a wordo publica den 1978, cu e titlo “Aruba en Onafhankelijkheid, achtergronden, modaliteiten en mogelijkheden; een rapport in eerste aanleg”.
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e Referendum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun costitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento.
Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba e ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial.
E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e “Libertador di Aruba” despues di un accident tragico dia 31 december 1985 y a fayece den november 1986.


text:
“E hòmber aki, ta yená ku Spiritu di Dios. Nos lo por haña un otro manera e”
Gênesis 41:38
Loke a pasa ku Jozef ta sosodé tur dia pa medio di esnan ku tin e Spiritu di Dios…
* nos ta impreshoná
* nos ta bendishoná
* nos ta superá
* nos ta entendé i komprondé
Pero tambe nos ta wòrdu
* envidiá
* kalumniá
* odiá
* persiguí i
* maltratá
Mundu henter ke wòrdu honrá pero e honor ta bin solamente despues di e humildat.
Tur hende ke hustisia pero esaki ta bin solamente despues di inhustisia.
Tur hende ke gana pero e viktoria ta pa esnan ku pèrserverá.
Dios ta honra esnan ku honr’É, no esnan ku ta honra nan mes.


text:
Politics
Home Politics
Presidente di ATIA, Ronald van Trigt a reuni cu Prome Minister Mike Eman y...
ORANJESTAD – E siman cu a pasa, presidente di ATIA Ronald van Trigt, hunto cu director di ATIA, Michelle de Groot, a reuni cu...
Dia di Gratitud na Cas di Partido AVP
Oranjestad - Diadomingo atardi partido AVP a tene su evento di gracidimento. E evento tawata uno pa celebra 8 aña di bon gobernacion y...
Evelyn Wever Croes a duna e prome briefing na Gobernador riba con e formacion...
Diabierna mainta, Sra. Evelyn Wever Croes a duna su prome 'briefing' na Gobernador riba con e formacion di gobierno ta bayendo. Ela duna Gobernador...
MEP: Prome ‘briefing’ di formador na SR. Gobernador
Diabierna mainta, Formador di proximo gobierno di Aruba, sra Evelyn Wever-Croes a bishita Sr Gobernador di Aruba pa un briefing como tambe entrega sr...
Edgard Vrolijk di MEP: Gruponan importante den comunidad cu pa 8 aña no tabata...
Desde resultado di eleccion di 22 di September nos por a sinti e cambio di inmediato. Nos por a sinti un biaha mas e...
Fuera di tur e promesanan falso di AVP: Marlon Sneek ta lubida tur e...
Despues cu AVP a haya su derota aplastante den e eleccion ultimo y cu pueblo no ta kere den nan mentira y manipulacionnan mas,...
Premier Eman ta enfatisa e importancia di Accion di Bario y kier motiva proximo...
Bishitando Madiki y otro bario ORANJESTAD – Diamars atardi Prome Minister demisionario Mike Eman a realisa e prome di un serie di Accion di Bario....
Minister drs. Richard Arends: Aruba ta tumando e stapnan pa innova comercialmente y fomenta...
Na apertura di PBS-XEROX su evento ‘The Future of Work Global Tour’ ORANJESTAD – Diahuebs mainta, e titular di Asuntonan Economico y Comunicacion tabata invitado...
Prioridadnan di comunidad ta enfoke central di acuerdo ‘Hunto pa Aruba’
Den e acuerdo di formacion ‘Hunto pa Aruba’ lider di cada partido esta sr. Otmar Oduber, sra. Evelyn Wever-Croes y sr. Ricardo Croes a...
MEP: Manera ley ta stipula Si 27 october yega y formacion di gobierno...
Manera ta conoci, e resultado di eleccion di dia 22 di september 2017 a indica e deseo di pueblo pa un cambio completo den...


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 26 di aprel 2020.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 26 di aprel 2020.
Kompilá: djasabra 25 di aprel 2020, 05:00 o.l. (09:00 UTC).
Tempu: Durante mainta tin chèns pa un áwaseru na sierto parti di Kòrsou. Mas lat durante di dia, un tempu seku lo prevalesé.
Temperatura máksimo lo alkansá 32ºC i temperatura mínimo 26ºC.
Solo ta sali 06:18 i ta baha 18:49 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Durante di dia, ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: Áreanan di mas nubia lo pasa de bes en kuando riba nos region durante oranan di mainta. Algun di e nubianan aki por produsí algun áwaseru lokal riba nos isla. Sin embargo e chèns pa áwaseru lo baha mas lat durante dia. Mas aleu, e fluho di bientu lo mantené un forsa basta fuerte durante di próksimo oranan.
Kondishon di laman: Moderá ku altura di olanan entre 1 i 2 meter (3 pa 6 pia). Na kosta nort i ost di Kòrsou, lo tin e olanan di mas haltu.
Fenómeno spesial: Ningun.
Perspektiva te djaluna mainta: Parsialmente nublá i no ta antisipá áwaseru signifikante.
Meteorólogo: Correa.


text:
KRALENDIJK – En konekshon ku e medidanan ku gobièrnu a tuma pa prevenshon di e vírùs covid-19, TELBO tambe a introdusí algun medida pa por garantisá bo siguridat i esun di nos Empleadonan.
Nos ta pidi bo kariñosamente pero firmemente pa semper tene bo mes na e medidanan imponé pa gobièrnu, i tambe na e medidanan imponé pa TELBO.
Entrante 24 di mart 2020 a introdusí e siguiente medidanan preventivo:
Distansiamentu Sosial:
– Nos ta supliká bo pa limitá mas tantu posibel kontakto personal ku nos empleadonan. Hasi esaki komunikando pregunta i storing via telefòn ku nos i hasi bo pagonan online.
Si tòg bo tin ku pasa na nos ofisina, nos ta pidi bo pa ora bo drenta nos ofisina, desinfektá bo mannan na e dispènsernan indiká. Despues, bai sinta na e lugánan indiká riba flur.
– Nos ta hasi tur loke ta posibel pa solushoná bo storingnan riba distansia. Den kaso ku nos servisio tékniko tin ku pasa serka bo, nos ta pidi bo kooperashon den esaki. Téknikonan lo pidi bo yudansa pa bo mes hasi mayoria di akshonnan paden di kas. Sigui nan instrukshonnan bon. Den último kaso, 1 tékniko lo drenta bo kas. Aki nos ta pidi bo kariñosamente pero firmemente pa tene un distansia sosial di 2 meter for di e tékniko.
– Pa aplikashon di servisio, mudansa i tur otro aplikashon, manda un WhatsApp message na 777-1100. Bo aplikashon lo ser prosesá i lo bo risibí mas informashon via WhatsApp (No hasi yamada pa e number aki, solamente mensahe di WhatsApp)
– Solamente pa petishon pa sera servisio mester pasa personal na TELBO. Trese e aparatonan na momentu ku bin hasi un petishon pa sera servisio (Modem di Fiber si mester permanesé kaminda e ta instalá)
Orario:
Pa protehá gruponan di riesgo mas tantu posibel, e siguiente medidanan ta na vigor:
– Ta pèrmití maksimalmente 3 kliente na mes momento. Tambe ora ta warda, nos ta pidi bo pa mantené distansia sosial. Bo no ke warda den rei, paga bo kuenta online òf tuma kontakto telefóniko ku nos pa tur bo problemanan.
– Entre 08.00 i 10.00, solamente esnan riba 60 aña por pasa na TELBO pa paga nan kuenta. Aki tambe ta konta ku ta pèrmití maksimalmente 3 kliente na mes momentu.
– Entre 10.30 i 15.30 otro klientenan por pasa na TELBO pa paga nan kuenta. Aki tambe ta konta ku ta pèrmití maksimalmente 3 kliente na mes momentu.
Nos ta gradisí bo pa bo koperashon den esaki pa asina huntu mantené nos komunidat for di peliger.
Be safe and stay safe!


text:
Oefenwedstrijd 26 Feb. 2022
– 60 meters sprint & 600 meters run U7 – U15
E ultimo 2 añanan ku a pasa nos a haña hopi kontratiempo ku nos deporte di atletismo dor di COVID. Hopi kompetensia a kai afo. E atleta a keda disapunta paso ta train so sin haña chens di kompeti i mustra nan mes kiko boso tin aden.
Coachnan di The Eagles a hasi todo por todo pa organisa un oefenwedstrijd pa e atleta nan por mustra nan mes kiko tur e lunanan di training a nifika. Esaki ta juda coachnan i atleta nan mes pa sa kiko mester traha riba dje prome ku e siguiente kompetensia den Mart.
Un danki imenso na tur e klup nan i mayor nan ku a yuda
Curacao Trupial Athletics Club Glory Runners AV Sparta Atletiekvereniging Olympic


text:
ORANJESTAD – Diahuebs merdia Minister di Salubridad Publico Sr. Dangui Oduber a bay ImSan pa un ceremonia di e 500 pashent cu a haya radioterapia na e hospital na San Nicolas. Ainda por recorda cu dia 2 di april di aña 2020 e afdeling di radiotherapia a trata nan prome pashent y na 11 di november di aña 2020 e di 100 pashent. Un proyecto exitoso cu Gobierno a kere aden, a pone fondonan disponibel cu awor ta dunando su fruto.
Henter e masterplan di expansion di ImSan a cuminsa oficialmente na april di aña 2018 y tabata un inversion grandi di 60 miyon florin. Den e masterplan a percura pa bin cu un departamento di radiologia cu su CT-Scan, a bin cu un departamento di policlinica di wowo caminda ta haci operacion di retina. A construi salanan di operacion cu mashinnan avansa, cu ImSan su mesun anestesista pa asina haci operacionnan ey mes. Tambe a bin cu un departamento pa sterilisacion di ekiponan medico y converti ImSan den un hospital di estadianan corto cu 22 camber. A bin cu un “Spoed Eisende Hulp” cu cambernan pa ricibi ambos adulto como mucha y claro sin laga afor e departamento di Radiotherapia.
Esaki a nifica cu pashentnan residencia aki na Aruba no mester bai mas den exterior pa esaki. Esaki ta significa cu e pashentnan lo keda den su seno familiar. Na mes momento esaki lo reduci e costonan di AZV pa cu pashentnan cu ta wordo manda den exterior pa tratamento di radiologia. Tambe a percura pa pone 1 miyon florin di AZV disponibel pa percura pa e cambernan den ImSan bai den uzo pa pashentnan por pasa anochi na e hospital. Di e manera aki Gobierno ta keda mustra cu hechos cu e ta kere den e desaroyo di San Nicolas.
Nos maneho di salud publico ta dirigi riba mehora e calidad di cuido y servicio. Cu e logro aki nos ta logrando mehoracion den cuido pa nos hendenan. ImSan su vision y su desaroyonan pa cu cuido medico ta cuadra cu e vision di Gobierno di Aruba cu ta pa mehora e calidad di cuido na Aruba y como tambe crea un plan sostenibel pa Aruba pa asina e fondonan di AZV ta sostenibel pa den futuro.
Minister Dangui Oduber den nomber di Gobierno kier felicita e visionario Dr.Joel Rajnherc y full team di ImSan Aruba y partners Di Miami Cancer Institute y Baptist Health. Awe ImSan a marca historia un biaha mas.
E “milestone” aki ta uno historico pa cuido medico y cu nos tur na Aruba mester ta orguyoso di dje.
Nos ta transformando cuido medico na Aruba pa un mihor cuido, calidad y servicio. Nos ta tratando mas pashent na Aruba mes. Nos ta kere den e desaroyo di San Nicolas. Cu accionan y decisionan concreto nos ta logrando cambionan positivo pa cuido medico na Aruba.


text:
Meta
E meta prinsipal tabata: Promové seguridat den tráfiko.
Promové seguridat te ainda ta meta di VVV/ATSK. VVV/ATSK ta purba logra su meta via kamindanan legal den koperashon ku otro organisashon, outoridat i partíkulanan. Ta traha i repartí medionan ku por yuda den e meta aki. Formashon i rekapasitashon tambe ta forma parti di e medionan pa logra e meta.
Miembresia
E direktiva aktual:
- Rignald Cristina: Presidente
- Milva Wilson: Sekretario
- Riglène Gouverneur – Cristina: Tesorero
- Eithel Baromeo: Vise presidente
- Richel Wawoe: 2do Sekretario
- Harold Bitoria: 2do Tesorero
VVV/ATSK ta un asosashon ku ta reuní minimalmente kada 2 luna ku su miembresia. Aktualmente VVV/ATSK tin 25 miembro.
Fondo
Den pasado VVV/ATSK tabata risibí un supsidio di f 1212,00 mensualmente di gobièrnu, pero for di despues di 10-10-10, esaki a wòrdú kita. Durante henter aña VVV/ATSK ta trata na organisá diferente aktividat pa por generá fondo pa asina kubri gastunan operashonal. Esakinan ta p.e. hür e Parke di Tráfiko pa aktividatnan edukativo i rekreativo, organisá eventonan, manera bon kun’é, sanikolas, pikimentu di webu. Instanshanan privá tambe sa hasi donashon.
Si bo ta sinti bo mes yamá pa yuda nos, bo por hasi bo donashon libremente riba number di kuenta 90096004 na Maduro & Curiel’s Bank N.V.
Areanan di trabou
Vereniging Veilig Verkeer | Asosashon Tráfiko Sigur Kòrsou ta traha riba 3 area importante:
1. Edukashonal:
-
a) Formashon pa skolnan básiko
Durante e aña eskolar, muchanan di grupo 7 (klas 5) di skolnan di fundeshi ta haña lèsnan teorétiko i tambe práktiko den oranan di mainta. Un total di mas o menos 67skol básiko ta bishitá parke di trafiko pa haña nan formashon básiko.
Ku koperashon di MCB su Lito e muchanan di grupo 7 ta sera nan konosementu di seguridat den tráfiko den e próme djamars di luna den yüni ku un èksamen di tráfiko. E proksimo èksamen di tráfiko lo tuma luga dia 4 yüni 2019, kual lo ta e di 68 edishon.
à Pa edishonnan anterior di èksamen di tráfiko, klek aki. [create link pa bai na èksamen bieu]
à Pa resultadonan anterior di èksamen skolnan básiko, klek aki. [create link pa bai na resultado]
- b) Kurso chòfur ousiliar
Apesar ku ta duná muchanan di grupo 7 lèsnan di tráfiko, Vereniging Veilig Verkeer ta duna kurso pa optené sertifikado di chòfur ousiliar.
E kurso ta wòrdú duná 2 bia pa aña den febrüari i sèptember. E preis pa e kurso ta NAF.300 i ta keda evalua tur periodo di nobo, i si ta nesesario e preis ta keda adaptá. E kurso tin un durashon di 2 luna i ta konsistí di e siguiente lèsnan:
Formashon general
2. Lei di tráfiko
3. Lei di Transporte Públiko
4. Situashon di tráfiko
5. Bòrchi di tráfiko
Sin e diploma aki un pèrsona no ta bin na remarke pa traha den transporte Públiko.
Pa por partisipá na e kurso mester inskribí, riba fechanan stipulá. Fecha di inskripshon pa e próksimo kurso di 3 febrüari 2020 lo ta 7 yanüari 2020
-
c) Kursonan di motivashon
Den e area edukashonal tambe ta kai nos kursonan di motivashon i konsientisashon na organisashonnan of empresanan. Vereniging Veilig Verkeer tin ekspertonan riba diferente area di seguridat den tráfiko ku ta hasi esaki. Si tin organisashonnan i òf empresanan ku ta desea esakinan tuma kontakto ku nos na ofisina pa mas informashon.
-
Rekolektá i kompilá sifranan di aksidentenan di tráfiko
Den koperashon ku Forensys i tambe SEHOS, Vereniging Veilig Verkeer ta kompilá tur sifra rondo di aksidente di tráfiko. I ku e sifranan aki, Vereniging Veilig Verkeer por traha riba kampaña di seguridat den tráfiko. Tin diferente instansia i/òf organisashonnan ku ta dependé di nos sifranan, manera korantnan, Centraal Bureau voor de Statistiek.
Klek aki [create link pa bai wak sifra] pa haña un bista kompletu di kon sigur nos tráfiko ta
Konsientisashon
A base di e sifranan rekolektá Vereniging Veilig Verkeer ta traha riba kampañanan di seguridat den tráfiko, saka artikulo pa públika den medionan di komunikashon i/òf entrevistanan. Klek aki pa archivo di komunikadonan bieu [create link pa archivo pa mira algun komunikado bieu]


text:
Galang - Un homber honorabel y amabel. English: Gentleman
Garetia - Un objeto cu ta wordo husa pa transporta otro objetonan. Mayoria baiha e objeto aki tin 1 taira so. English: wheelbarrow
Garoshi - Un objeto, cu ta wordo husa pa transpota otro objetonan, cu ta grandi y mester ranga door di cabai.
Gordura - Tera, cu ta rico di vitamina, cu ta wordo husa pa planta mata. English: Soil
Granadapel - Un mata cu ta pari un fruta cu ora e hecha e ta kraak den dos y laga simiyanan rondona di carni di fruta cai riba suela. English: pomegranate
Grawata -
- Ora bo tin un irritashon riba bo cuero cu ta dunabo gana di raskele cu bo hunja of un otro objeto; Mi schouder ta grawata English: Itch
- Ora bo raska bo cuero husando bo hunja; Stop di grawata bo man English: scratch
Guyaba - Un mata cu ta pari fruta berde cu ta hecha bira geel. English: Guayaba
Hacha -
- Un herment cu tin un cabes skerpi cu ta poni na un man di palo, cu ta wordo husa pa kap palo y mata.
- Un arma di indjan English: Axe
Halado - Un herment cu ta wordo husa pa limpia foyo, taki y piedra for di cunucu. English: Rake
Halifat - Un mita bari (halve vat). Englisn: Half barrel


text:
Resultadonan di e wikènt di 13/14 ougùstùs di BEVEKO BRIGHT BASEBALL Liga 40 i Liga 50
LIGA 40+
Djasabra 13 ougùstùs
Sta Rosa Memories 7 – Jandoret Raiders 3
Pa Sta Rosa: 7 kareda 9 hit i 0 eror. Picher ganadó: Raymond Martes. Mihó bate: Shendy Cras di 2-2 i Jair Quant di 1-1 i Raymy Cicilia di 3-2.
Pa Jandoret: 3 kareda 5 hit i 0 eror. Picher pèrdèdó: Earl Virginie. Mihó bate: Deron Clara, Arthur Kops, Fisel Perreira i Jeffrey Martina tur di 2-1.
Yesterday 9 – Marchena Stars 2
Pa Yesterday: 9 kareda 6 hit i 2 eror. Picher ganadó: Carl Jurrjens. Mihó bate: Oscar Lebar, Charles van Thijs, Sergio Everon i Renny Sint Jago tur di 2-1.
Pa Marchena: 2 kareda 4 hit i 3 eror. Picher pèrdèdó: Jurien Martina. Mihó bate: Danielo Sanchez di 2-2.
Sta Maria Pirates 8 – Quality Stars 5
Pa Sta Maria: 8 kareda 11 hit i 2 eror. Picher ganadó: Randolph Balentina. Mihó bate: Rayon Samuel di 3-3; Amador Nita i Ruben Snoyl ambos di 1-1.
Pa Quality: 5 kareda 7 hit i 3 eror. Picher pèrdèdó: Hayzem Martina. Mihó bate: Merieldo Trinidat di 3-2, Dayron Puriel i Vernon de Lanooi ambos di 2-1.


text:
Direktorado di Kòntròl di Riesgo i Maneho tambe a partisipá na e konferensia “Komunikashon, Forsa di Reino”
Departamentu di komunikashon di Rijksdienst Caribisch Nederland a organisá riba 18 i
19 di febrüari 2016 na Boneiru e konferensia “Komunikashon, Forsa di
Reino”. Koleganan di Direktorado di Kòntròl di Riesgo i Maneho pa Kalamidat konhunto ku miembronan di Rampenbestrijdingsorganisatie Curacao ( e.o. Meteo, Rode Kruis, KPC, Brandweer, WJZ i Directie Communicatie & Voorlichting) a bishita e konferensia aki.
E konferensia tabata pa profeshonalnan di komunikashon riba tereno di komunikashon gubernamental i semi gubernamental di Aruba, Boneiru, Kòrsou, Saba, Sint Eustatius, Sint Maarten i tambe pa kordinadónan di krísis.
Durante e konferensia a elaborá riba e último desaroyo i tendensianan riba e área di komunikashon di krísis i riesgo. Tópikonan ku a ser trata durante e konferensia ta komunikashon den e fase di post-kuido, análisis di ambiente i kontaktonan ku medionan di komunikashon den situashonnan di desaster i krísis, uso di medionan di komunikashon sosial i medionan di komunikashon en general.
E konferensia di komunikashon a brinda koleganan di Direktorado di Kòntròl di Riesgo i Maneho pa Kalamidat e chèns pa partisipá i interkambiá di idea ku otro koleganan mirando ku na momentu di un situashon di krísis òf kalamidat ta importante pa konosé otro. E delegashon di Kòrsou a tuma e tarea riba dje pa fungi komo organisadó di e konferensia “ Komunikashon, Forsa di Reino” den 2017.
Pa mas informashon di Direktorado di Kòntròl di Riesgo i Maneho pa Kalamidat bishitá e página di Facebook: https://www.facebook.com/RisicobeheersingCuracao Download nos app Kalamidat den Appstore òf Google Play


text:
ULTIMO ORA
BONEIRU.
A LOGRA HANJA E SELULAR DI ADRIANA BEK.
2 KACHO SPESHAL A YEGA FOR DI HULANDA PA YUDA DEN E INVESTIGASHON SATURNUS.
Info OM BES:
Hopi bon notisia. Un suidadano a retorná e telefon selular ku Ministerio Publiko (OM) BES na Boneiru tabata buska urgentemente relashoná ku e kaso “Saturnus”. E bon suidadano a haña e telefon selular kantu di kaminda i a tende awe mainta e yamada di OM BES i mesora a trese esaki bek pa hustisia.
Ministerio Publiko BES i KPCN ke gradisi prensa i komunidat di Boneiru pa e yudansa den esaki.
Ministerio Publiko (OM) BES ta informá ku e investigadornan di KPCN a haña yudansa for di Ulanda den e investigashon “Saturnus” (morto Adraina de Morales de Florencio).
A yega ayera for di Ulanda ekspertonan forensiko ku dos kacho spesial. Bou di liderasgo di un Wes-komisario tin un investigashonan ta tumando luga riba e tereno na unda a bin haña e kurpa di e dama. E tereno ta ketu bai será pa di e forma aki por kondusi e investigashon den tur trankilidat.
FUENTE : O.M.


text:
Kralendijk – Biaheronan di 12 aña i mas bieu ku maksimalmente ocho siman pasá a haña COVID-19, mester hasi un tèst antígeno dentro di 24 ora promé ku salida na un laboratorio. Tambe nan mester tin un deklarashon di un laboratorio, un institushon di salú òf un dòkter komo prueba ku maksimalmente ocho siman pasá nan tabatin COVID-19.
Na yegada na Boneiru, nan ta haña un tèst propio grátis pa nan hasi na e lugá kaminda nan ta keda. E di sinku dia despues di yegada, e biaheronan ku ta keda Boneiru mas ku sinku dia, obligatoriamente mester hasi un tést antígeno riba gastu propio na un kompania komersial. E dia di yegada ta konta komo dia 0.
Biaheronan di 12 aña i mas bieu ku maksimalmente ocho siman pasá tabatin COVID-19 i ta keda ménos ku sinku dia Boneiru, no ta obligá pa hasi un tést antígeno riba dia 5. Naturalmente nan mester tèst si na salida segun e kondishonnan di biahe di e pais unda nan ta bai.
Tin un motibu dikon biaheronan ku a haña COVID-19 mester hasi un tèst antígeno promé ku salida. Den práktika ta resultá ku hendenan ku a rekuperá di COVID-19 ketu bai por tèst positivo si nan hasi un tèst di PCR. Ku un tèst antígeno e chèns ei ta mas chikitu.
Tur pasahero mester yena dentro di 24-12 ora promé ku salida e deklarashon di salú di e departamento di Salubridat Públiko.


text:
WILLEMSTAD — E seis hobennan ku a resulta ganador den e Curacao Baseball Week (CBW) di 2015, lo ta presente Djaluna awor den stadion di Marlins di Miami, pa presensia e wega di e ekipo aki ku Giants di San Francisco. Durante di e siman di baseball nan tabata esnan ku mas tantu a destake den tur aspekto. Nan ta Givian Sirvania, Deshandro Tromp, Jurrangelo Cijntje, Randy Nicia, Michelson Danchi i Riorden Windster. E ultimo aki ta na Easley, Nort Carolina, ku e ekipo di Big League di Korsou pa e Serie Mundial. E gran homber di nos beisbol, Hensley Meulens (San Francisco Giants), Ben Thijssen (coach) i Steve Janssen, Coach di e selekshon nashonal hulandes a hasi e eskogo di e hobennan aki.
MLB
Djadomingu 7 di Augustus proksimo ta e dia ku e talentonan aki lo biaha pa Miami, akompañá pa nan mayor. Huntu ku nan lo biaha e organisashon di Curacao Baseball Week i bosero di evento, Gonzalo Cuales. Tambe lo biaha ku e delehashon kuater persona ku a “kumpra” e biahe aki durante di e sena i vindishi orgamnisa den kuadro di e siman grandi di beisbol. Ta hustamente e loke nan a paga pa loke nan a kumpra den e vindishi, ta hasi e biahe aki posibel, . E loke a kumpra durante di 2014 tabata riba enkargo di Andrelton Simmons. Riba su invitashon Erwinja I Pe.Son Revierre ta biaha ku e delegashon.
Despues di e vuelo ku partner di CBW Insel Air, e delegashon lo keda transporta pa hotel ku sobra di e dia liber. Djaluna atardi mitar di sinku, Marlins di Miami lo ta pendiente pa risibi e delegashon curasoleño. Prome ku e wega di Giants vs Marlins, e delegashon lo hasi un rekorido den e stadion di Marlins i naturalmente e delegashon lo keda risibi ku brasa habri pa e ko-organisado di CBW i Coach di bateo di San Francisco, Hensley “Bam Bam” Meulens”.
Djamars mainta e delegashon lo tin tempu ainda pa komenta e gran eksperensia ku nan a pasa aden estando asina serka di e loke un ekipo di beisbol di Liga Grandi ta” kome i bebe”. E mesun merdia ey, e delegashon ta bula ku Insel Air pa regresa Korsou. Naturalmente e hobennan aki lo tin e konosementu di kon un ke otro ta tuma lugar den Liga Grandi, loke sigur lo por kontribui pa nan aspira un karera komo pelotero den futuro.


text:
Un dushi rato tabata loke e participantenan a pasa durante e workshop di reciclahe di Comprondiendo Bida. Den un ambiente relaha nan a traha cadena, renchi orea, armband y decora bela.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Pesey e tipo di actividad asina ta juda nos haja mas trankilidad, creatividad y alegria den nos bida. Tur esaki ta elementonan cu e participante a encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshopnan ta sigi diabierna atardi y diasabra merdia na Certified, den e gang pariba di Huchada.
- Diabierna, juni 17, 5.30 – 6.30 or atardi: workshops Candle Decoration y Traha Karchi: mucha y hende grandi: AWG. 10, tur material inclui.
- Diasabra, juni 18, 2.00 – 3.00 or atardi: workshop Traha Karchi: mucha y hende grandi: AWG. 10, tur material inclui.
- Diasabra, juni 18, 3.00 – 4.00 or atardi: workshop Traha cadena, armband y renchi orea: mucha y hende grandi: AWG. 25 , tur material inclui.
Pa mas informacion por jama Ingrid Werleman, tel. 741 3300. Adhunto por haja un impreshon di e prome workshopnan.


text:
Djarason 31 di Januari nos ta na ARUBA.
Sorry. E proyekto aki a yena.
Nos ta bai yudabo meskos ku nos a yuda otronan baha 10KG:
- Sin ehersisio.
- Sin tin ku kome kos laf.
- Sin keda ku hamber.
Loke Bo ta risibi
- 1 BMS drink plan di 7 dia (resetanan di kos pa bebe kubo tin ku traha).
- 1 BMS meal plan di 21 dia pa bo huza pa 10 siman. (resetanan di kumindanan simpel, dushi i varia). 5 kuminda tur dia. Breakfast – Lunch – Dinner – 2 Snack.
- Bo meal plan lo tin kumindanan ku bo por kumpra fasil na restaurant of supermerkadonan na Aruba.
- Support di nos banda pa 10 siman via e-mail pa yudabo ku tips, rekomendashon, remplaso i tur loke tin mester pa garantisa bo eksito.
Lo bo ta bahando 1 pa 1.5kilo tur siman!
1 pa 3 cm na barika tur siman!
Reglanan
- Despues kubo risibi bo plannan, Bo por pidi remplaso i adaptashon via email pa tur kuminda den bo plan, menos aros, batata, i pan.
- Nos lo duna asistensha 24/7 via email.
- Depende kon druk ta, Por dura entre 0 pa 48 ora prome bo risibi kontesta riba bo email.
Prèis
- E prèis ta AWG 95,-
- Bo meal plan i tur material lo ta pa 10 siman.
- Bo ta hasi bo pago personal ora bo risibi tur kos.
Lo bo ta bahando 1 pa 1.5kilo tur siman!
1 pa 3 cm na barika tur siman!
Sorry. E proyekto aki a yena.
Kon pa inskribi:
-
- Klik e link aki:
- (Si bo ke inskribi mas hende, klik e link aki tambe ora bo kaba ku esun di bo:
- i yena e formulario ku ta habri.
- Klik e boton di subscribe.
- Sigui intrukshon di e pagina ku ta verifika ku bo no ta spam/robot. I primi Submit.
- Si bo ta riba telefon, e sistema por pidibu pa verifika skohe entre sierto potret ku e lo dunabo. Hasi loke e ta pidi i klik riba subscribe atrobe.
- Denter di 5 minut lo bo risibi un email di konfirmashon, si bo no risibie, wak den bo junk/spam mail.


text: Oranjestad, 6 di Januari 2022 – Ayera un grupo grandi di ciudadano a bay tuma nan Booster Shot di e vacuna na Centro Libertador Betico Croes. Ta trata aki di un total di 959 persona cu a acudi. Awor ta na turno tur esnan 40 plus pa bin ricibi nan vacuna sin haci un cita, pues cana kibra. Tambe ta importante pa remarca cu e organisacion di specialistanan di Aruba (OMT) a distancia nan mes di declaracionnan di publicacion cu a sali di e director di Hospital haci na algun media. Nan a recomenda un y tur pa bay tuma e vacuna of Booster Shot ya cu ta comproba cu e ta brinda bon proteccion contra e efectonan mas severo di e virus y tambe Hospitalisacion. E orario cu por acudi na C.L.B. ta 8 or di mainta pa 3 or di atardi non stop. Entrante otro siman diamars 11 di januari Crisis Team lo staciona e Operation Mobile Unit di BRA na IMSAN pa brinda mas oportunidad pa vacuna y y tuma e booster shot na e parti di población pariba di brug y San Nicolas. Lo tin Doctor presente pa asisti si tin cualkier reaccion alergico. E orarion na Imsan tambe ta di 8 or di mainta pa 3 or di atardi non stop. Crisis Team y DVG ta urgi comunidad pa busca e Booster Shot si bo tin mas di 3 luna cu bo a ricibi bo di dos vacuna y tur esnan 12 aña pariba cu falta pa tuma e promer of di dos vacuna tambe por acudi.


text:
MACUARIMA - Diaranson mainta Stichting Reclassering en Jeugd Bescherming a haya bishita di altocomisario di Cuerpo Policial Aruba Sr. Ramon Arnhem. E bishita aki tabata pa cera conoci cu e fundacion aki pero tambe con por traha hunto cu otro.
Altocomisario Arnhem ta haya e bishita aki di balor importante cu mester continua pa fortalice un base di trabou hunto entre KPA y Stichting Reclassering en Jeugd Bescherming. Dos organisacion diferente por ta complementa otro na un manera efectivo pa combati y preveni criminalidad.
“E bishita aki ta e prome pero no e ultimo” tabata palabranan di altocomisario Arnhem ken ta mira cu trahando hunto den equipo nos por logra hopi mas pa ambos organisacion tambe pa Pais Aruba.
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
SEROE COLORADO - Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia mirando cu den un di autonan tin 3 persona cu no ta duna señal di bida y cu tin 4 persona mas gravemente herida.Diferente Ambulance a yega na e sitio y transporta 3 mucha ( 10 luna, 3 aña y 5 aña) y un hende mayor di edad cu maximo urgencia pa hospital. Pa 11.28 Dokter De Cuba a constata morto di: Joanne Carolina Wouters, Aruba 13 oktober 1987
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.


text:
Bon tardi…
Bo tin gana y ta desea di hunga futbol ??
Sigui lesa pa mas informacion:
Nos di Arsenal Damas ta en busca di mucha muhernan cu kier join nos team sea cu ta hungando caba of cu lo kier cuminsa hunga futbol.
Trainingnan lo ta riba diamars y diahuebs di 7:30pm pa 9:30pm riba nos propio tereno situa na Coba Lodo Santa Cruz.
Edad preferibel : 15 anja bay ariba.
Si ta interesa of kier mas informacion por acudi riba e dianan di training of por tuma contact via nos FB,website of cu e persona encarga cu e team cu ta Enrica Morillo cellnr. 5650278/whatsapp tambe por of via su fb msg.
Saludos deportivo…


text:
ORANJESTAD – Departamento di Impuesto ta recorda su contribuyentenan cu dia 30 di september 2022, e siguiente termino di pago di grondbelasting 2022 ta caduca. Pa e fecha aki tur contribuyente cu no tin un areglo di pago, mester paga e siguiente 25% di e suma di cobransa.
Grondbelasting 2022
E cobransa di grondbelasting 2022 ta fecha 31 di mei 2022 y por scoge pa paga esaki den un solo biaha of den termino. Di acuerdo cu ley, e prome y di dos termino, cu ta ekivalente na 50% di e cobransa, a caduca dia 30 di juni 2022. E di tres termino di pago ta caduca dia 30 di september 2022 y e di cuater termino di pago dia 3 di januari 2023. Pues, pa dia 1 di oktober 2022 e contribuyente lo mester a paga en total 75% di e suma di cobransa. Esaki ta valido pa e contribuyentenan cu no tin un areglo di pago.
Mester remarca cu si acaso un contribuyente no por paga e suma di cobransa manera ley ta stipula, e ora tin posibilidad pa cera un areglo di pago. Por yama 522 7424 pa mas informacion tocante areglo di pago.
Si no cumpli cu pago (na tempo)
Den caso cu un contribuyente no paga manera rekeri pa ley, e ora automaticamente Departamento di Impuesto lo continua cu e proceso di cobramento cu forsa di ley. Mescos ta conta pa un contribuyente cu no a paga suficiente of no a cumpli cu su areglo di pago.
E proceso di cobramento ta encera cu un contribuyente lo ricibi por ehempel un aanmaning (costo di aanmaning ta Afl. 10,-), un ordo di retencion riba salario (loonvordering) of dwangschrift. Alabes, e debe por aumenta cu gasto di interes.
E proceso di cobramento gradualmente por bira mas severo y tur cos ta depende te con leu e contribuyente mes ta laga e proceso aki continua.
Departamento di Impuesto ta urgi tur contribuyente pa haci nan pago di impuesto na tempo y asina evita gastonan innecesario.
Gerencia di Departamento di Impuesto
6 september 2022


text:
Calabas/Kudawecha – Diasabra laat den anochi, habitantenan di Calabas a tende un zonido duro! BOEDOEM! Te hasta e conocido Dr. Phil di “de VrijeSavanne” a sali wak ta kico a pasa. Un investigacion cortico e duna como resultado cu e conocido Snor Perez, lider di Team Snor, a keda malamente pega bou palo n’e unico y mundialmente famoso Domino Square Garden na Calabas.
Materiaalwagen mester a bin yuda saca pober Snor, mal machica y mal gehurt. Su ego a haya un golpi, su formulanan di matematica den domino a “schiet tekort”. Un tal “Gibi”, lider di e Team Bou Palo, a mustr’e cu tanten Solo no baha, careda di bina no a caba! Den nan tremendo bataya diasabra ultimo 14 di augustus, cos tabata mustra “all sunshine” pa Team Snor, kende ta drenta half time cu bentaha di 11 – 9. Pero, Gibi, un guy cu experiencia den “coordinador medico”, a cuminsa duna su team vacuna contra stress y leu leu te hasta “mond-op-mond ademhaling” pa asina resusita nan “fighting spirit” y net den ultimo lap laga Snor keda pega bou dje palo cu score victorioso di 21-19!! Un hazaña sin igual cu sin dudad, segun rumornan, lo bay tin consecuencia pe trabuconan di Gibi, ya cu tin papia caba cu Team Pariba Legends – caminda Snor tambe ta forma parti di nan militancia – lo bin pa tuma revancha! Keda pendiente pasobra e cos aki a cuminsa stoba pisa den e unico Domino Square Garden na mundo!


text:
Y hopi ta conento cu e hecho aki. Dia 29 di oktober FRED Expo ta bolbe tuma luga na Rotterdam despues di un ausencia di 3 aña pa motibonan cu nos tur conose, e pandemia. Awo cu por atrobe, e meeting point fisico den forma di un job fair por tuma luga manera cu ta custumbra.
Cu patronisador principal Maduro & Curiel’s Bank (MCB) Group, e organisadornan ta priminti di trese dilanti un programa yena cu no solamente organisacionnan participando cu nan booth, pero tambe un programa cu diferente oradornan, panelistanan, workshops y presentacionnan pa studiantenan y professionalnan na Hulanda.
Mas cu 25 compania y organisacion di e islanan Caribe Hulandes, for di sectornan financiero, hotelero, medico, IT, huridico, y logistico ta hasiendo e biahe pa Hulanda pa recruit talentonan pa añadi na nan ekiponan local. MCB Group lo ta presente cu representantenan di Caribbean Mercantile Bank, Maduro & Curiel’s Bank y Windward Islands Bank.
“E meta principal ta keda mesun cos cu semper,” co-organisador Tristan Every ta menciona, “pa sigui crea un luga fisico caminda dunado di trabao di e islanan por topa y conose buscadonan di trabao na Hulanda y asina sigui combati e brain drain cu e islanan conose pa añanan largo.”
Co-organisador Quincy Sintiago ta añadi: “Human interaction ta un yabi clave den atrae talentonan. E hecho cu por duna otro un man, mira otro den wowo y sinti otro su vibra, den mayoria caso ta e factornan determinante pa convence otro cu ta un match.”
FRED Expo ta tuma luga dia 29 di oktober na WTC Rotterdam. Pa mas infomarcion por bishita www.fredexpo.com of por tuma contacto cu e organisadornan via fred@cr38te.com.


text:
Kralendijk– Resientemente a sali un artíkulo di gezaghèber den medionan di komunikashon hulandes enkuanto turismo krusero. Diputado Tjin Asjoe ta duna su punto di bista: “Mi a tuma nota di e artíkulo ku a sali di gezaghèber enkuanto turismo krusero. Gezaghèber su opinion ta skèrpi pero e posishon aki no ta nobo. Manera ta konosí nos tin un plan maestro di turismo ku ta kla for di 2017 ku ta papia palabra kla, ku Boneiru ta bai desaroyá su mes komo un ‘Blue Destination’ i Boneiru a posishoná su mes kaba komo tal for di 2018. Blue Destination ta nifiká kresementu di Boneiru den un forma balansá teniendo kuenta ku nos naturalesa i kultura. E kresementu aki ta pa halsa nivel di bida di e hende ku ta biba na Boneiru.”
Eksigensia pa atraé turismo di kalidat
E Kolegio Ehekutivo aki a aseptá e plan di turismo aki i den luna di yüni di 2019 a tres’é den Konseho Insular pa aprobashon. E plan di turismo ta pa e próksimo 10 aña i e ta bisa tambe ku e kalidat di turismo mester bai den direkshon di 4 òf 5 strea. Hotelnan nobo lo ta hotelnan di 60 pa 100 kamber i di kalidat haltu. Gobièrnu ta trahando riba un maneho pa introdusí eksigensia pa tur hotel ku kier establesé na Boneiru pa asina nan kumpli ku e normanan pa por yama nan mes 4 òf 5 strea. Naturalmente nan tin ku tene nan mes na e kriterionan di Blue Destination tambe.
Den e kuadro aki turismo krusero no ta un eksepshon i aki tambe gobièrnu lo sòru pa nos no krese bai sin regulá e sektor aki. Un manera pa regulá e kresementu ta pa bin ku un lista di eksigensia kaminda gradualmente nos por pone kondishon pa e tipo i kalidat di barku ku nos ta deseá pa bin Boneiru, meskos ku nos ta hasiendo pa e hotelnan ku kier establesé na nos isla awor aki. Nos lo hasi esaki den estrecho koperashon ku e liñanan krusero pasobra no ta di un banda so nos por disidí diripiente ku nos no ta deseá di tin turismo krusero mas. E barkunan aki ta trese hopi entrada pa nos isla i pa e motibu ei nos mester trata nan bon tambe. Ta importante pa nos tene kuenta ku diferente grupo den nos ekonomia ta dependé di turismo krusero, entre otro kompanianan di aktividat i ‘tour’, taxistanan, tiendanan den Playa i tambe bar- i restorantnan. Nos mester ta kouteloso pa nos no kibra entrada di e diferente gruponan aki den nos komunidat.
Desaroyá nos produkto turístiko mas
Gobièrnu di Boneiru ta kere ku por saka hopi mas for di e turista krusero aktual i esei ta entre otro tambe na momento ku e turistanan baha na Boneiru. Na luna di mei di 2019 gobièrnu a hisa e impuesto pa turista krusero di $ 2,– pa $ 3,50 pa kabes. E plan ta pa sigui hisa e impuesto aki gradualmente te ora nos ta na mesun nivel ku otro paisnan den region. Investigashon a mustra ku turista krusero ta gasta mas na otro paisnan ku na Boneiru. Esei ta nifiká ku nos mester bai akumulá mas eksperensia i krea produkto ku nos por ofresé na Boneiru pa logra ku e turista ta laga mas sèn atras.
Nos mester tene na kuenta ku pa logra ku e turista ta gasta mas, nos komo isla tin ku drecha nos produkto tambe. Nos tur sa ku mesora ku e turistanan krusero baha for di barku nan ta bai nan ‘tour’-nan i nos mester por ofresé nan fasilidat pa nan tin un bon eksperensia na Boneiru. Fuera di esei nos kayanan mester ta na òrdu pa nos komunidat mes, pero tambe pa e turistanan ku ta bin Boneiru. Asina tin diferente kos mas ku nos komo Boneiru mester drecha na momento ku nos ta èksigí pa barku di kalidat bin Boneiru. Pa nos por yega na e turista di kalidat ei, gobièrnu ta bai hasi invershon den nos produkto turístiko i alabes sòru pa konhuntamente ku TCB invertí den nos hendenan pa halsa e nivel di servisio tambe ku nos ta ofresé na e turista.
Un otro parti importante ta, pa Boneiru diversifiká su produkto turístiko. Na kuminsamentu di aña por ehèmpel nos por a mira e famoso artista sr. Harrison Ford na Boneiru. Nos mester hasi lo máksimo pa krea un produkto turístiko boneriano ku ta atraé e tipo di turistanan aki tambe i ku ta sòru pa nan sigui bin Boneiru. Por ehèmpel mester krea fasilidat pa mas yate luhoso por bin Boneiru pa asina nos haña e tipo di turista ku ta gasta mas. Ora ta asina leu e mesun turistanan aki lo yuda promové Boneiru komo un destinashon di kalidat haltu.
Traha konhuntamente ku liñanan krusero
Aktualmente gobiernu ta
preparando un delegashon pa bai papia ku e liñanan krusero den lunanan
binidero. Tambe nos a risibí karta di e organisashon krusero FCCA kaminda nan
ta invitá Boneiru pa papia pa wak kon por sigui desaroyá e produkto krusero na
un manera mas sostenibel. Pues e liñanan krusero tambe ta konsiente ku ta huntu
nos mester hasié i den e kaso aki e asosashon di krusero ta bon konosí ku
Boneiru su manera di pensa i Boneiru su ophetivonan pa loke ta trata
sostenibilidat. Pues e diskushonnan aki ta bai tuma lugá i mi ta sigur ku
konhuntamente ku e liñanan krusero nos ta bai krea un produkto turístiko
balansá i sostenibel ku tur hende por benefisiá di dje. Asina nos por realisá nos
meta pa logra ku e turista krusero ta siña konosé Boneiru promé durante su
biahe riba barku i despues e ta disidí pa bini pa un estadia mas largu.
Kada barku krusero, un mas ku otro, ta kontribuí na nos ekonomia i gobièrnu ta konsiente ku tin hopi kas di famia boneriano ku ta dependé di entrada ku e sektor aki ta generá. Nos ta bai traha konhuntamente ku nos ‘stakeholder’-nan pa sòru pa desaroyo di turismo krusero keda den ekilibrio ku nos kultura i naturalesa.
KWALITEITSCRUISETOERISME
IN BALANS MET ONZE NATUUR EN CULTUUR
Kralendijk – Onlangs is er een artikel van de gezaghebber over ons cruisetoerisme verschenen in de Nederlandse media. Gedeputeerde Tjin Asjoe licht zijn standpunt hierover als volgt toe: “Ik heb kennis genomen van het artikel van de gezaghebber over het cruisetoerisme. De gezaghebber heeft een uitgesproken mening, maar deze stellingname is niet nieuw. Het is bekend dat wij een masterplan toerisme hebben dat sinds 2017 gereed is en duidelijk laat zien dat Bonaire zich als Blue Destination aan het ontwikkelen is. Deze positie heeft Bonaire al sinds 2018 ingenomen. Blue Destination betekent een evenwichtige groei van Bonaire, waarbij rekening wordt gehouden met onze natuur en cultuur. Het draait bij deze groei, om de levensstandaard van de mensen die op Bonaire te verhogen.”
Eisen voor het aantrekken van kwaliteitstoerisme
Dit Bestuurscollege heeft het toeristisch masterplan aanvaard en in juni 2019 aan de Eilandsraad ter goedkeuring aangeboden. In het toeristisch masterplan voor de komende 10 jaar staat ook dat de kwaliteit van ons toerisme richting 4 of 5 sterren moet gaan. Nieuwe hotels dienen hotels te zijn van 60 tot 100 kamers van hoge kwaliteit. Het Eilandbestuur werkt aan een beleid dat aan alle hotels die zich op Bonaire willen vestigen als eis stelt, dat zij zich dienen te houden aan de normen die gelden voor 4- of 5-sterren hotels. Natuurlijk dienen zijn zich ook houden aan de Blue Destination-criteria.
Het cruisetoerisme vormt in dit kader geen uitzondering en ook hier zet het eilandbestuur zich in om ervoor te zorgen dat de groei zich verder doorzet, zonder regulering van deze sector. Een manier om de groei te reguleren is het opstellen van een eisenlijst, waarbij wij geleidelijk aan voorwaarden stellen aan type en kwaliteit schepen die wij graag op Bonaire willen zien, net zoals wij dat doen voor hotels die zich thans op ons eiland willen vestigen. Dit zullen wij in nauwe samenwerking doen met de cruisemaatschappijen, omdat wij niet zomaar eenzijdig kunnen beslissen dat wij geen cruisetoerisme meer willen. Deze schepen zorgen voor veel inkomsten voor ons eiland en daarom moeten wij ze ook goed behandelen. Het is belangrijk dat wij rekening mee houden, dat verschillende groepen in onze economie afhankelijk zijn van ons cruisetoerisme, zoals onder andere bedrijven die allerlei activiteiten en tours aanbieden, taxichauffeurs, winkels in Kralendijk en ook bars en restaurants. Wij moeten voorzichtig zijn om niet zonder meer afbreuk te doen aan het inkomen van deze groepen in onze gemeenschap.
Verdere ontwikkeling van het toeristisch product
Het Bonairiaanse eilandbestuur is ervan overtuigd dat er veel meer uit het huidige cruisetoerisme te halen valt, onder andere op het moment dat de toeristen op Bonaire aan wal gaan. In mei 2019 heeft de overheid de belasting voor cruisetoeristen verhoogd van $ 2,– naar $ 3,50 per persoon. Het plan is om deze belasting geleidelijk aan verder te verhogen, totdat wij op hetzelfde niveau zitten als andere landen in de regio. Onderzoek heeft uitgewezen dat cruisetoeristen in andere landen meer uitgeven dan op Bonaire. Dit betekent dat wij meer ervaring moeten opdoen en producten moeten creëren die wij op Bonaire kunnen aanbieden, om te bewerkstelligen dat de toerist meer geld achterlaat.
Wij dienen er rekening mee te houden, wil men bereiken dat de toerist meer uitgeeft, dat wij als eiland ook ons product moeten verbeteren. Wij weten met z’n allen dat cruisetoeristen, zodra zij van boord zijn, gaan toeren en dat wij hen voorzieningen moeten kunnen aanbieden, zodat zij een goede ervaring op Bonaire aan overhouden. Daarnaast moeten onze wegen en straten in orde zijn, niet alleen voor onze eigen gemeenschap, maar ook voor de toeristen die ons bezoeken. Zo zijn er verschillende zaken die wij als Bonaire moeten verbeteren, wanneer wij eisen willen gaan stellen aan kwaliteit van schepen die naar Bonaire komen. Om toeristen van dergelijke kwaliteit naar Bonaire te halen, moet het eilandbestuur investeren in ons toeristisch product en tevens ervoor te zorgen om samen met de TCB te investeren in onze eigen mensen om ook de kwaliteit van de dienstverlening aan de toeristen te verhogen.
Een ander belangrijk aspect is dat Bonaire zijn toeristisch product moet diversifiëren. Aan het begin van dit jaar werd bijvoorbeeld de beroemd filmster, Harrison Ford, op Bonaire gezien. Wij moeten er alles aan doen om een Bonairiaans toeristisch product te creëren dat ook dit soort toeristen aantrekt en dat ervoor zorgt dat ze naar Bonaire blijven komen. Er moeten bijvoorbeeld faciliteiten gecreëerd worden zodat meer luxe jachten naar Bonaire kunnen komen, om zodoende toeristen die meer spenderen hier naar toe te halen. Wanneer dit lukt, zullen dezelfde toeristen helpen om Bonaire te promoten als een bestemming van hoge kwaliteit.
Samenwerken met cruisemaatschappijen
Thans is het huidige eilandbestuur een delegatie aan het voorbereiden om de komende maanden besprekingen te gaan voeren met de cruisemaatschappijen. Ook hebben wij een brief ontvangen van de cruiseorganisatie FCCA, die Bonaire uitnodigt te bespreken hoe het cruiseproduct op een duurzamer manier verder kan worden ontwikkeld. De cruisemaatschappijen zijn zich er dus ook van bewust dat wij het samen moeten doen en zijn voor wat dit betreft goed op de hoogte van de denkwijze van Bonaire en de doelen die ons eiland zich gesteld heeft voor wat betreft duurzaamheid. Deze discussies gaan dus plaatsvinden en ik ben er zeker van dat wij samen met de cruisemaatschappijen een gebalanceerd en duurzaam product gaan creëren, waar iedereen profijt van heeft. Zo kunnen wij ons doel halen, zorgen dat de cruisetoerist Bonaire leert kennen, allereerst tijdens de bootreis om daarna te besluiten om voor een langer verblijf terug te keren.
Elk cruiseschip, de een meer dan de ander, draagt bij aan onze economie en het eilandbestuur is zich ervan bewust dat veel Bonairiaanse gezinnen afhankelijk zijn van het inkomen dat deze sector genereert. Wij gaan samenwerken met onze stakeholders om ervoor te zorgen dat de ontwikkeling van het cruisetoerisme in balans blijft met onze cultuur en onze natuur.


text:
ORANJESTAD – E siman aki a tuma luga un reunion virtual entre Secretario di Estado Alexandra van Huffelen hunto cu Premier di Corsou sr. Gilmar Pisas y Premier di Sint Maarten sra. Silveria Jacobs. Durante di e reunion a trata diferente tema, sinembargo esun mas importante tabata unda ta para na e momentonan aki cu e leynan di COHO. Ta tene e tipo di reunionnan aki regularmente pa trata temanan en comun.
Manera ta conoci, na luna di juni ora cu Secretario di Estado van Huffelen tabata na Aruba y a reuni cu e Premier nan di Corsou y Sint Maarten, e paisnan a indica na Secretario di Estado cu nan no tin sosten di Parlamento pa e ley di Reino di COHO.
Na e ocasion a palabra, cu Aruba lo traha riba un alternativa pa e COHO. Durante e reunion virtual cu a tuma luga, a delibera riba con ta bayendo y con leu ta, cu e alternativa.
Prome Minister Wever – Croes a indica cu ta calcula cu pa fin di e luna aki, lo tin un concepto cu por delibera riba dje. Otro luna (september) lo tin un otro reunion entre Secretario di Estado van Huffelen, Premier Pisas, Premier Jacobs y Prome Minister Wever – Croes, pa trata e alternativa aki.
E ta un hecho cu Aruba, Corsou y Sint Maarten a indica cu nan no tin sosten di Parlamento pa e Consencus Rijkswet di COHO, pues ta trahando riba un alternativa, Premier Wever – Croes a enfatisa.
E tipo di reunionnan aki ta importante pa por keda den contacto cu otro y dialoga riba temanan en comun. Otro temanan cu a trata den e reunion ta decisionnan cu ta wordo tuma den Conseho di Minister di Reino y e Landspakket. Pa Aruba, e tema di conseho pa aanwijzing ta un tema actual, pero esey no ta wordo trata den e tipo di reunionnan aki hunto cu e otro Premier nan.
Concluyendo, Prome Minister a bisa cu e siman aki lo papia di esaki si, cu Secretaio di Estado van Huffelen como cu e ta un tema cu ta concerni Aruba.
Asina ta trahando cu tur esfuerso pa evita e aanwijzing y pa asina Aruba por sigui den e rumbo di recuperacion.


text:
Durante e segundo siman di yuli, ofisina di Turismo a honra 6 persona komo embahador di Bonaire. Primeramente a honra pareha Paul i Marsha Stamatakis ku ta bishita Bonaire pa 14 aña i a risibi medaya di brons. Tambe a otorga medaya di oro na Douglas Grawe ku ta bishitando Bonaire pa 20 aña, Cees Luckhardt di Hulanda tambe a keda rekonose pa 21 aña ta bishitando Bonaire Daniel i Lori Kinkade ta bishita Bonaire pa 27 aña i ta risibi rekonosimentu pa esaki.
Tur e embahador nan tabata kontentu di por ta bek na Bonaire. Pa T.C.B, Sra. Helen Mercera-Thode A ouspisia seremonia di rekonosimentu i a hasi entrega di medaya nan korespondiente.
Pa mas informashon enkuanto komunikado por tuma kontakto ke Helen Mercera-Thode
na helenthode@tourismbonaire.com


text:
Stichting Prinses Wilhelmina Fonds Bonaire kier a gradisi tur esnan ku a partisipá den e “October Challenge” durante luna di òktober. Keda pendiente paso pronto lo anunsia e ganador.
Awor nos a drenta luna di novèmber, e luna kaminda ta para ketu i konsientisá tokante kanser na prostat. E luna aki ta konosi tambe komo Movember. I e luna aki nos ta bai pa e “Movember Challenge”. Tur hende por partisipá i yuda konsientisá. E idea ta pa hasie ku kolega, grupo deportivo, famia òf amigu. E no mester ta hende homber so. Por hasi esaki te ku 30 di novèmber 2021.
Pa partisipá ta fasil:
1.Saka un potrèt di bo grupo bisti na blanku i/òf blou.Òf kisas ku sinta blou ku por
buska na nos sentro na Kaminda La Union 11. Bo por hasi un adorno tambe i hasi
esaki parti di bo pòtret.
2.Traha un lema.
3.Manda bo pòtrèt i lema pa Ray Production. Mail e na rayproduction@hotmail.com. Na momentu ku pone esaki riba e pagina di facebook di Prinses Wilhelmina Fonds, ta laga bo sa ya bo por like i share esaki.
Pa kualke pregunta i of informashon por tuma kontakto ku nos na 796 9798. Por sigui nos tambe via facebook.com/PrinsesWilhelminaFondsBonaire.
Direktiva di Stichting Prinses Wilhelmina Fonds Bonaire


text:
Datonan di e Departamento di Epidemiologia na Aruba ta mustra cu for di 1 di juli 2021, di cada 10.000 persona no vacuna, 16 a fayece.
ORANJESTAD, Aruba –20 september 2021: For di cuminsamento di juli 2021 cu e variante Delta a haci su entrada na Aruba, hopi lihe e variante aki a causa preocupacion ora ela plama causando un brote grandi di casonan di COVID-19.
E variante Delta a wordo categorisa como un variante mas contagioso compara cu otro variantenan y esaki nos por a experencia tambe na Aruba ora di haci comparacion cu e brotenan anterior di COVID-19.
Te cu dia 12 di september 2021, nos tin na Aruba un total di 70.105 (75%) asegurado di AZV riba 12 aña cu si a vacuna y 23.668 (25%) asegurado di AZV cu no a vacuna.
E informacion aki ta hopi importante pa analisa: di e 70.105 (75%) cu si a vacuna, 8 persona a fayece relaciona cu COVID; y di 23.668 (25%) cu no a vacuna, 39 persona a fayece for di cuminsamento di juli te cu dia 12 di september.
Si nos recapitula tur data for di 1 juli 2021 te cu 12 di september 2021, nos por conclui cu pa cada 10.000 cuidadano cu no a vacuna, 16 a fayece relaciona cu COVID-19; y pa cada 10.000 cuidadano cu si a vacuna, 1 persona a fayece relaciona cu COVID.
E analisis aki ta basa riba cifranan di asegurado di AZV. Motibo cu ta uza cifranan di AZV pa e analisis aki ta pa motibo cu e cifranan registra ta logra un analisis cu un resultado real y confiabel. E cifranan aki no ta inclui hende indocumenta of studiante di afo cu a vacuna of cu por vacuna ya cu aki no tin exactitud y e medicion lo bira un calculacion proyecta.
Pa medio di analisis continuo, DVG ta sigui evalua y dirigi su maneho di vacunacion cu ta demostrando di ta hopi efectivo den scapa bida di nos cuidadanonan.


text:
Resultadonan di Beisbòl Liga Grandi ayera:
- Los Angeles Dodgers a derota Cincinnati Reds ku skor di 1-0
Kenley Jansen no a picha den e partido aki
- Los Angeles Angels a gana Detroit Tigers ku skor di 2-0
- Toronto Blue Jays a pèrdè di Texas Rangers ku skor di 4-1
- Baltimore Orioles a pèrdè di Kansas City Royals ku skor di 5-3
Jonathan Schoop a konektá 1 doblete den 4 turno na bate. Jonathan tin un promedio di .299
- Chicago Cubs a pèrdè di San Francisco Giants ku skor di 9-1
- New York Mets a derota Philadelphia Phillies ku skor di 9-5 den 13 entrada
- San Diego Padres a pèrdè di Washington Nationals ku skor di 4-1
- Minnesota Twins a pèrdè di Tampa Bay Rays ku skor di 5-4
- Pittsburgh Pirates a derota Miami Marlins ku skor di 2-1
- Seattle Mariners a pèrdè di Chicago White Sox ku skor di 4-2
- St. Louis Cardinals a derota Arizona Diamondbacks ku skor di 5-3
Partidónan di Liga Grandi pa awe:
- Colorado Rockies kontra Pittsburgh Pirates
- Miami Marlins kontra Washington Nationals
- San Diego Padres kontra Philadelphia Phillies
- Detroit Tigers kontra Toronto Blue Jays
- Boston Red Sox kontra New York Mets
- Kansas City Royals kontra Tampa Bay Rays
- Los Angeles Angels kontra Cleveland Indians
- New York Yankees kontra Atlanta Braves
- Baltimore Orioles kontra Texas Rangers
- Cincinnati Reds kontra Milwaukee Brewers
- Houston Astros kontra Minnesota Twins
- Seattle Mariners kontra Chicago White Sox
- Oakland Athletics kontra Arizona Diamondbacks
- Chicago Cubs kontra Los Angeles Dodgers
- St. Louis Cardinals kontra San Francisco Giants
Resúmen:
- Jurickson Profar ofisialmente a keda asigná na e ekipo di Hickory Crawdads den Klase A ayera. E pensamentu ta pa por lo pronto Jurickson sirbi komo batido designa. Jurickon a pèrdè e ultimo dos temporadanan pa motibu di leshon na skouder. Dia 23 di febrüari ultimo e pelotero a opera su skouder. Den Hickory Crawdads, Jurickson ta uni su mes ku su ruman Juremi ku ta den e ekipo di Crawdads for di yüni ultimo.
Tripel A
- Roger Bernadina a konektá 1 hit den 3 turno na bate ku 1 base por bola pa Albuquerque Isotopes. Roger tin un promedio di .274
- Sharlon Schoop no a konektá hit den 3 turno na bate ku 1 kareda empuha pa Norfolk Tides. Sharlon tin un promedio di .231
Klase A
- Chris Garia no a konektá hit den 3 turno na bate ku 1 base por bola pa High Desert Mavericks. Chris tin un promedio di .336
- Gianfranco Wawoe a konektá 1 hit den 4 turno na bate pa Clinton LumberKings. Gianfranco tin un promedio di .271
- Jurickson Profar a konektá 1 hit den 4 turno na bate pa Hickory Crawdads. Jurickson tin un promedio di .250
- Juremi Profar a konektá 1 hit den 4 turno na bate pa Hickory Crawdads. Juremi tin un promedio di .288
- Ademar Rifaela no a konektá hit den 3 turno na bate ku 2 base por bola i 1 kareda anotá pa Delmarva Shorebirds. Ademar tin un promedio di .262
- Darren Seferina a konektá 2 doblete den 5 turno na bate ku 2 kareda empuha pa Peoria Chiefs. Darren tin un promedio di .292
Liga di Nobato
- Hendrik Clementina a konektá 1 hit den 4 turno na bate pa AZL Dodgers. Hendrik tin un promedio di .269
- Jonathan Martijn no a konektá hit den 3 turno na bate ku 1 kareda empuha pa Billings Mustangs. Jonathan tin un promedio di .275
Liga Independiente
- Curt Smith a konektá 2 hit den 5 turno na bate ku 1 kareda anotá pa Lincoln Saltdogs. Curt tin un promedio di .291


text:
WILLEMSTAD — Ayera na Antigua a tuma lugá e sorteo pa e Caribbean Cup kaminda a bira konosí kua ta e paisnan ku lo enfrentá otro den e promé buèlta di e torneo aki di 21 pa 29 di mart próksimo.
Un total di 21 pais a keda repartí den 7 grupo di 3.
Aki ta sigui e repartishon di e gruponan:
Grupo 1: Antigua & Barbuda, St. Kitts & Nevis i Aruba
Grupo 2: Grenada, St. Maarten i US Virgin Island
Grupo 3: Cuba, Bermuda i French Guyana
Grupo 4: Barbados, Kòrsou i Republika Dominikana
Grupo 5: Guyana, Puero Rico i Anguilla
Grupo 6: Guadeloupe, St. Martin i Sürnam
Grupo 7: Martinique, Bristish Virgin Isand i Dominica
Den e promé buèlta di 3 paisnan di grupo 4, esta Barbados, Kòrsou i Sto. Domingo, Kòrsou ta hunga su promé wega na Barbados i su di 2 wega aki na Kòrsou kontra Sto. Domingo.
E ta un torneo di 1? buèlta so i e number 1 ku e number 2 di kada grupo, ta pasa pa e segundo buèlta mientras e number 3 ta kai afó.
Tur e dos weganan di Kòrsou mester ser hunga entre 21 i 26 di mart próksimo, ya? ku dia 29 di mart Barbados tin di hunga su di 2 wega kontra Sto. Domingo na Sto. Domingo.
Kada un di e paisnan di kada grupo di 3, ta hunga 2 wega so. Esta 1 wega afó i un wega na kas.
Despues di e promé buèlta, e mihó 15 pais nan basa riba nan puntuashon di e promé buèlta, lo klasifiká pa e segundo buèlta ku lo tuma lugá di 15 pa 21 di mei 2016.
Despues di e promé 2 buèlta nan, e 12 mihó paisnan atrobe a base di nan puntuashon nan optené durante e segundo buèlta, lo ta esnan ku ta klasifiká i lo sigui pa e terser buèlta ku lo tuma lugá di 3 pa 11 di òktober 2016.
Tambe lo tin un ‘Play-off’ pa e di 5 lugá, kual lo tuma lugá di 7-15 di novèmber 2016. Esaki ta wòrdu determiná a base di e puntuashon mas haltu di e 3 paisnan optené durante e terser buèlta.


text:
Recientemente Rex Photography y Rex Aruba a haya un reconocimento na Frankfurt, Alemania. Esaki ta e premio “International Arch of Europe Award” 2014. Reynaldo Ponson, creador di e concepto aki a duna di conoce, cu e hunto cu casa, Yamilet Gutierrez ta masha orguyoso di por a wordo reconoci cu e premio aki. Esaki tabata un experiencia inolvidable Rex Aruba a haya reconocimento internacional unda diferente compania rond mundo ta wordo selecta como e mihornan den diferente categoria. E Compania di Rex Photography nan a keda sorprendi cu nan a wordo reconoci locual tabata nifica un bon oportunidad pa pone e nomber di Aruba na halto. Akinan na Aruba, nan a busca sponsor y nan a haya sosten di Setar. ATA tambe a colabora cu algun souvenir pa asina por a hiba y entrega na e alto ehecutivonan na Alemania. E reconocimento cu Rex Photography a haya ta basa den e calidad di e producto. E categoria cu nan a wordo reconoci ta esun di “Excelencia y Calidad” den e area di entretenimento Diferente experto a haci un investigacion den cada pais y nan ta duna nan veredicto.Setenta y dos empresario di diferente pais a haya chens di presenta nan compania y eynan tabata e momento cu nan a haya oportunidad pa papia di Aruba. Constantemente Rex Aruba tin cosnan nobo y no ta algo manera un pagina gewoon di entretenimento.rexaruba.com tin un variacion grandi di medio di comunicación den su Pagina. E ceremonia di premiacion a tuma lugar na April ultimo y awor recientemente Rex Aruba a haya e sorpresa cu nan ta riba e front page di e revista “BeattOn” cual ta di Detroit y cu ta haci un compilacion di e companianan cu a haya reconocimento. E cobertura tabata basta amplio y esaki ta loke a keda demostra riba e potretnan adhunto. Hopi pabien cu e bunita reconocimento aki y pa e bon trabao haci pa Aruba.
Machika ta bira Nr 1 riba Latin Airplay Riba Billboard
March 26, 2018 0